text: 1Ta chitú ra Jesús chihin Tatyi Ii Nyoo cha yaha̱ condutya ra. Yucuan ta quita̱ ra nu cuví yuvi cahnu Jordán ta cuanuhu ra. Ta Tatyi Ii Nyoo chinyaca̱ chi ra noo nu chiqui ndɨɨ. 2Yucuan chinyaa̱ ra uvi xico quɨvɨ. Ta nducú nyehe cuihna chi ra. Ña chachi̱ maa ra quɨvɨ cuan. Yaha̱ cuan ta quichaha chisoco ra. 3Yucuan ta quichaha catyí cuihna chi ra: ―Tatu ndicha cha Sehe Nyoo cuví chuun, ca̱tyi chi yuu cha catuví ihya, na nanduvi pan. 4Ta ra Jesús nacaha̱n ra, ta catyí ra: ―Catyí tuhun Nyoo tyi ñima chihin cha cachi ri ñáyɨvɨ ta conyito ñu. Soco conyitó tucu añima ñu chihin tandɨhɨ tuhun cahán Nyoo ―catyí ra Jesús chi cuihna. 5Yucuan ta quehe̱n cuihna chi ra Jesús. Ta cuahan ra chihin ra noo nu sucun ca. Ta numi ri sañaha̱ ra tandɨhɨ nu nyacá ñaha ñáyɨvɨ sɨquɨ ñuhu ñayɨvɨ̱. 6Ta cuihna catyí ra chi ra Jesús: ―Ndaha yuhu nyaá tandɨhɨ ñayɨvɨ̱ ihya. Vatyi chaha̱ Nyoo cha cunyaca ñahi tandɨhɨ ihya sɨquɨ ñuhu ñayɨvɨ. Ta cuví cuhve yóó chi cuñí mai cuhve. 7Cuhve tandɨhɨ ñayɨvɨ̱ cuan chuun tatu yoho ta cuɨñɨ chɨtun nui, ta sa̱cahnun chii ―catyí cuihna cuan chi ra Jesús. 8Soco ra Jesús catyí ra chi cuihna: ―Ca̱nyaha chuun nui, cuihna. Vatyi nyaá tuhun cahán Nyoo ta catyí chi tyehe caa: “Noo ri chi maa Nyoo sacahnu yo. Ta ɨɨn ri chi maa ra quichaha yo.” 9Yaha̱ cuan ta quehe̱n tucu cuihna cuan chi ra Jesús. Ta chinyaca̱ ra chi ra nya ñuu Jerusalén. Ta sandaa̱ ra chi ra xiñi vehe ñuhu cahnu. Ta quichaha catyí ra chi ra Jesús: ―Tatu ndicha cha Sehe Nyoo cuví chuun, sa̱ndupehla nyacua nya nu ñuhú. 10Vatyi nyaá nu catyí chi nu tutu Nyoo tyehe caa: Nyoo cusaquichi ra ángel, quichi saha cuenda chuun. 11Cunaquehen ra chuun chihin ndaha ra. Ta ma cuhva ra cha taxin chahun chihin yuu ―catyí ra chi ra. 12Tyicuan ta nacaha̱n ra Jesús, ta catyí ra: ―Soco catyí tucu nu tutu Nyoo tyehe caa: “Ma nducu nyehun chi Sutu Mañi yo Nyoo”, ―catyí ra. 13Ta cuihna ña cuvi̱ sandahvi ñaha ra chi ra Jesús. Ta cuahan ra suhva quɨvɨ. 14Cha yaha̱ tuhun cuan, ta nachaa̱ ra ityi Galilea. Ta tyitú ra yɨhɨ́ chihin tunyee iñi Tatyi Ii Nyoo. Ta cahán ñáyɨvɨ tuhun ra tandɨhɨ ri ityi. 15Ta sañahá ra chi ñáyɨvɨ nu cuví vehe ñuhu tandɨhɨ ri ñuu. Ta tandɨhɨ ñu sacahnú ñu chi ra. 16Tyicuan ta nachaa̱ ra Jesús nya Nazaret, ñuu nu chahnu̱ ra. Ta noo quɨvɨ nyitatú ñáyɨvɨ, ta quɨhvɨ̱ ra chichi vehe ñuhu, tari tuhva maa ra. Ta chicunanyaa̱ ra vatyi cua sacuaha ra tuhun Nyoo. 17Ta chaha̱ ñu noo libru Nyoo chi ra cha tyaa̱ ra Isaías ra profeta Nyoo ta cha naha. Ta cuhva cha nuña̱ ra, nañihi̱ ra noo nu catyí tyehe caa. Ta quichaha̱ sacuaha ra: 18Nyaá Tatyi Ii Nyoo chihin vatyi maa ra tachi̱ chii. Vatyi nacachi̱ ra chii vatyi sañahi tuhun vaha ra chi tandɨhɨ ñáyɨvɨ ndahvi. Tachi̱ ra chii vatyi sanduvahi chi ñu uhvi añima. Tachi̱ ra chii vatyi sacote tuhun ra chi ñu nyaá ndaha ra ña vaha, vatyi cusacacu Nyoo chi ñu. Tachi̱ ra chii vatyi sanyehi chi ñáyɨvɨ cuaa. Ta sacote chi ñu nyehe tɨndoho vatyi cucacu ñu. 19Ta sacote chi ñu vatyi cha chaa̱ quɨvɨ cha chaha̱ Nyoo tumañi iñi chi ñu. 20Ndɨhɨ̱ sacuaha ra ta nacasɨ̱ ra nu libru cuan. Ta nacuhva̱ ra chi noo ra cha nyaá vehe ñuhu cuan. Ta chicunyaa̱ ra. Yucuan ta tandɨhɨ ñáyɨvɨ cha nyicú cuan ndoo̱ ñu nyehe ñu chi ra. 21Yucuan ta quichaha catyí ra chi ñu: ―Vityin quɨvɨ ihya chino̱ cava tuhun cha nyaá nu libru cha sacuahi̱ nuu ndo ―catyí ra Jesús chi ñu. 22Tandɨhɨ ñu, vaha cahán ñu tuhun ra Jesús. Ta iyo cuñí ñu tuhun cha cahán ra vatyi vaha xaan cha cahán ra. Ta quichaha ndaca tuhun ñu chi tahan ñu: ―¿Atu ñima ra ihya cuví sehe ra José? 23Ta quichaha catyí ra Jesús chi ñu: ―Chité cha nacacá iñi ndo. Vatyi tyehe caa cua catyi ndo chii: “Tatu ra sanduvahá cuvún, sa̱nduvaha xihna ca chi maun. Tandɨhɨ cha chiñi̱ ndi cha sacuvu̱n ñuu Capernaum. Sa̱cuvi tucu ñuu maun vityin.” 24Ta catyí tucu ra Jesús: ―Cha ndicha vatyi ni noo ra profeta Nyoo, ta ña quichaha ñáyɨvɨ ñuu ra chi ra. 25Ta cha ndicha catyí chi ndo vatyi cuaha xaan ñu chihi̱ yɨɨ chiyo̱ Israel ihya cuiya cha chica̱ noo ra Elías. Ta cuiya cuan ña coo̱n savi uñi cuiya sɨsava. Ta cuaha xaan tama chiyo̱. 26Soco ña tachi̱ Nyoo chi ra Elías vatyi tyinyee ra chi ni noo ñu chihi̱ yɨɨ Israel cuan. Soco tachi̱ Nyoo chi ra nu nyaá noo ñaha chihi̱ yɨɨ ñuu Sarepta cha nyaá yatyin ñuu Sidón. 27’Ta tyicuan caa tucu cuaha ra yɨhɨ́ cuehe cha tyahyu coño chi chiyo̱ Israel quɨvɨ chica̱ noo ra Eliseo, profeta Nyoo. Soco ña nduvaha̱ ni noo ra Israel cuiya cuan. Minoo ri ra Naamán ra ñuu Siria nduvaha̱ ―catyí ra Jesús. 28Ta cha chiñi̱ ñáyɨvɨ nyicú vehe ñuhu cuan tuhun cuan, cuxaan xaan tandɨhɨ cuii ñu. 29Ta nducuita ñu. Ta tɨɨ̱n ñu chi ra Jesús. Tava̱ ñu chi ra xiñi noo yucu nya yuhu ñuu, vatyi tuchi ñu chi ra yucuan. 30Soco ra Jesús yaha̱ ri ra mahñu ñu ta cuahan ra. 31Ta cuahan ra Jesús Capernaum cha nyaa Galilea quɨvɨ nyitatú ñáyɨvɨ. Ta quichaha sañaha ra chi ñáyɨvɨ. 32Ta iyo cuñí ñu tuhun cahán ra. Vatyi ñihi cahán ra tari noo ra iyó vaha ityi chi cha cahán. 33Ta chichi vehe ñuhu cuan nyaá noo ra cha yɨhɨ́ tatyi ña vaha chi. Ta quichaha canachaa ra, ta catyí ra: 34―Sa̱ña chi ndi, yoho Jesús ra ñuu Nazaret. ¿Ñáá tuhun cha tyihun chuun chihin ndi? ¿Atu vachi sanaun chi ndi? Yuhu, ñohó nui chuun. Ta chité vatyi Sehe Nyoo cuví chuun ―catyí tatyi ña vaha cuan sacahan chi chi ra cuan. 35Ta cahan ra Jesús chihin tatyi ña vaha cuan, ta catyí ra: ―Ta̱xi ri. Sa̱ña chi ra ndahvi chiña ―catyí ra. Tyicuan ta tatyi ña vaha cuan sanduva̱ chi ra cuan nu ñuhú. Ta quita̱ tatyi cuan chi ra ta cuahan. Ta ñahri ca sacuvi chi chi ra ndahvi cuan. 36Tandɨhɨ ñáyɨvɨ nayuhvi̱ ñu. Ta quichaha catyí ñu chi tahan ñu: ―¿Ñáá túhun cuví ihya? Ra Jesús ihya chihin cha iyó ityi chi ra ta chihin tunyee iñi ta tachi ra chi tatyi ña vaha cuan na quita. Ta quichaha chi nu cahán ra ―catyí ñu. 37Ta tandɨhɨ ri ityi cahán ñáyɨvɨ tuhun ra Jesús. 38Ta quita̱ ra Jesús chichi vehe ñuhu cuan. Ta chaa̱ ra vehe ra Simón. Ta tyiso ra Simón cuhví ña chihin cahñi. Ta quichaha cahán ñu chihin ra Jesús cha cuenda ña. 39Ta nanyehe noo ra nu catuví ña. Ta quichaha catyí ra chi cahñi cuan vatyi na quita. Ta caa cuhva ri cuan ta quita cahñi cuan chi ña. Ta nducuita ri ña. Ta quichaha tyiñuhu ña chi ra. 40Ta cuhva cha quee ñanyii, tandɨhɨ maa ñu cha cumí chi ñu cuhví tandɨhɨ nuu cuehe, chinyaca̱ ñu chi ra Jesús. Ta tyiso̱ ra ndaha ra sɨquɨ noo noo ñu. Ta tyicuan caa ta sanduvaha̱ ra chi ñu. 41Ta chichi cha tandɨhɨ ñu yɨhɨ́ ñu cha yɨhɨ́ tatyi ña vaha chi, ta quita̱ chi. Ta suri cana chaa chi cuahan coyo chi, ta catyí chi: ―Yoho Sehe Nyoo cuví chuun ―catyí chi. Soco ña chaha̱ ca ra Jesús cha cahan chi. Vatyi chitó chi vatyi ra Cristo, ra cha saquichi̱ Nyoo cuví ra. 42Cundichin cuan ta quita̱ ra Jesús ñuu cuan. Ta cuahan ra noo nu taxi ri iyó. Soco ñáyɨvɨ nanducu̱ ñu chi ra. Ta chaa̱ ñu nya nu ñohó ra. Ta ña cuñí ñu cha cuhun ra. 43Soco catyí ra Jesús chi ñu: ―Cumañi sacote chi ñáyɨvɨ inga ñuu tuhun vaha yoso caa nyacá ñaha Nyoo añima ñu. Vatyi yucuan chaha vachi sɨquɨ ñuhu ñayɨvɨ̱. 44Ta tyicuan caa chicá noo ra Jesús cahán ra tuhun Nyoo vehe ñuhu ityi Galilea.


c: text/html

text: 1Kinsa chunka watapi, tawa kaj killampi phishqa kaj p'unchaynimpi, nacionninkumanta waj nacionman preso apasqa runaspa chawpinkupi kasharqani, Quebar nisqa mayu kantupi. Chaypacha cieloqa kicharikorqa, Diostataj mosqoypi jina rikorqani. 2Rey Joaquinta presochaspa apasqankumanta phishqa wataña kashajtin, tawa kaj killamanta, phishqa kaj p'unchaynimpi, 3noqa, Buzij churin sacerdote Ezequielman Tata Diosqa parlamuwarqa caldeospa jallp'ankupi, Quebar Mayu kantupi. Chantá Tata Diosqa makinwan llankhaykuwarqa. 4Chaypacha rikorqani wichaynejmanta uj jatun muyoj wayrata jamushajta. Chantá uj jatun phuyumanta nina larway jina llojserqa, muyuynimpitaj sinch'i k'anchay karqa. Chay nina chawpipi uj llosq'ochasqa broncepis kanman jina lliphipisharqa. 5Kikin chay chawpipitaj tawa kawsajkuna runaman rijch'akoj kasharqanku. 6Sapa ujninku tawa uyasniyoj, tawa lijrasniyojtaj karqanku. 7Cheqan chakisniyoj karqanku, chakisninkutaj torilloj chakisnin jina karqanku, sillusninkutaj lliphipisharqa llosq'ochasqa bronce jina. 8Tawantin ladosninkupi lijrasninku urapi runa makisniyoj karqanku, uyasninkutaj tawantin ladosman qhawarisqa karqanku. 9Lijrasninkoqa purajmanta tinkunasqa karqanku. Purispaqa, mana kutirejchu kanku, manachayqa cheqanta ñawpajllaman rej kanku. 10Chay tawa kawsajkunaj uyasninkoqa sapa ujninkojta kay jina karqa: Ñawpajnimpi kajqa runa uya, paña ladopi kajqa león uya, lloq'empi kajtaj toro uya, qhepampi kajtaj anka uya. 11Iskay lijrasninku pataman oqharisqa karqanku, chaykunataj puntapura tinkunasqa karqanku, iskaywantaj cuerponkuta qhataykorqanku. 12Sapa uj cheqanta ñawpajman purej kanku mana qhepaman kutirispa, Diospa Espíritun maymanchá pusaj, chayman. 13Chay kawsajkunaqa nina brasas k'ajarishajman rijch'akorqanku, chayrí k'anchanasman. Chantá ninaman rijch'akojqa risharqa, jamusharqataj paykunaj chawpinkupi. Ninaqa k'anchashaj karqa, nina chawpimantataj lliuj lliujkuna llojsisharqa. 14Chay kawsajkunataj kayman jaqayman usqhay usqhayta correykachasharqanku lliuj lliujpis kankuman jina. 15Qhawashallaspapunitaj, repararqani chay kawsajkunaj sapa ujpa ladompi pampapi uj rueda kashasqanta. 16Tawantin ruedasqa kikin kikillan karqanku, topacio nisqa valorniyoj rumi jinataj lliphipisharqanku. Rijch'akullarqataj sapa uj ruedaj chawpimpi waj ruedapis kanman jina. 17Purinankupaj, tawantin ladoman kutirej kanku mana tijrakuspa. 18Chay tawa ruedaspa arosninkoqa jatuchaj mancharina jina karqanku, sapa arotaj ñawiswan tukuy muyuyninkupi junt'a karqa. 19Chay kawsayniyojkuna purejtinkoqa, ruedaspis puririllarqankutaj paykunawan khuska. Paykuna pampamanta pataman oqharikojtinkutaj, ruedaspis oqharikullarqankutaj. 20Chay kawsajkunata maymanchus Diospa Espíritun puririchej, chaynejllamantaj ruedaspis oqharikoj paykunawan khuska, imaraykuchus chay kawsayniyojkunaj kawsayninkoqa ruedaspipis kashallarqataj. 21Kawsajkuna purejtinkoqa, ruedaspis puririllajtaj kanku. Paykuna sayapojtinku, ruedaspis sayallajtaj kanku. Chay kawsajkuna pampamanta pataman oqharikojtinkoqa, ruedaspis pataman oqharikullarqankutaj paykunaj qhepankuta, imaraykuchus chay kawsayniyojkunaj kawsayninkoqa ruedaspipis kashallarqataj. 22Chay kawsajkunaj umasninku patapi lliphipej cristalmanta cielowan jina qhatasqa karqa. 23Chay qhatasqaj urampi chay kawsajkunaj lijrasninkoqa cheqan aysarisqa karqanku, ujkunaqa ujkunawan tinkunasqa, chay iskaynin lijrasninkuwantaj sapa ujpis cuerponkuta qhatakorqanku. 24Uyarerqanitaj purejtinku lijrasninkoj sonasqanta mayupi manchay ashkha yakuta jina, chayrí Tukuy Atiyniyoj Diospa qhaparisqanta jina, manachayrí ashkha soldadospa ch'ajwasqankuta jina. Sayaspataj, lijrasninkuta urayk'ucherqanku. 25Sayaspa lijrasninkuta urayk'uchejtinku, chay cielo jina qhatasqa patamanta uj sonay uyarikorqa. 26Chay qhatasqaj patampitaj uj kamachina tiyanata jina rikorqani, zafiro nisqa valorniyoj rumimanta ruwasqaman rijch'akojta, chay kamachina tiyanapitaj rikorqani uj runaman rijch'akojta tiyasqa kashajta. 27Chay runaman rijch'akojpata ñañu wasanmanta pataman llosq'ochasqa bronceta jina rikorqani lliphipishajta, ninawan muyuykusqatataj. Ñañu wasanmanta uramantaj ninata jina rikorqani. K'anchaywan muyuykusqataj karqa. 28Imaynatachus k'uychi phuyus chawpipi p'unchay paramojtin rikhurin, ajina lliphipirishaj muyuynimpi karqa. Chay jina karqa Tata Diospa jatun kaynimpa k'anchaynin mosqoypi jina rikusqayqa. Chay jinata rikuspa, pampakama k'umuykorqani, chaypitaj uj parlamojta uyarerqani.

robotstxt: allowed

filter: keep


text: 1Ña chhapuyaykushajtinña, iskaynin ángeles Sodomaman chayarqanku. Lotqa Sodoma llajtaman yaykuna punkupi tiyakusharqa, maypichus runas tantakojpuni, chaypi. Paykunata rikuytawantaj sayarikorqa; ñawpaqenkuman k'umuykukorqa pampaman umanta chayachinankama, 2nerqataj: Wiraqochisníy, kunan ch'iseqa noqa kamachiykichejpa wasimpi qheparikuychej ari, chakisniykichejtapis mayllarikunkichej, q'ayataj tutamanta ripullankichej, nispa. Paykunatajrí nerqanku: Mana, imaynatapis jawapi kallasqayku, nispa. 3Chaywampis Lotqa nillarqapuni qhepakunankuta. Paykunataj paywan wasinman rerqanku. Wasinman chayaspa, Lotqa sumaj mikhunata wayk'uchiporqa, jinallataj ruwaporqa mana levadurayoj t'antata, paykunataj mikhorqanku. 4Manaraj puñushajtinku, Sodoma llajtayoj tukuy qharis, maltón waynas, machu runasnintin Lotpa wasinta muyuykorqanku. 5Lottataj qhaparerqanku: Maytaj kunan ch'isi wasiykiman chayamorqanku, chay qharis? Paykunawan puñuyta munayku. Orqhomuy, nispa. 6Chantá Lotqa llojserqa wasinta sumajta wisq'aykuspa paykunawan parlaj, 7nerqataj: Wawqesníy, ama chay jina millaytaqa ruwaychejchu ari; mana allinchu chayqa. 8Tiyapuwan iskay ususisniy; paykuna manaraj qhariswan kankurajchu. Paykunata orqhomusqaykichej, paykunawantaj munasqaykichejta ruwaychej. Kay runastarí amapuni llankhaykullaychejpischu, paykuna wasiyman chayakamusqankurayku, nispa. 9Chay runastajrí kuticherqanku: Jatariy chaymanta. Qan karu llajtayoj runachu noqaykuta kamachiwasqayku? Kunanqa astawan mana allinta qanta ruwasqayku paykunamanta nisqaqa, nispa. Paykunataj Lotman maqaj phinkiykuspa, punkuta loqhej qayllaykorqanku. 10Lotpa wasinman chayakamojkunatajrí makinkuwan Lotta wasiman aysaykorqanku, punkutataj wisq'aykamorqanku. 11Chantá ciegoyarparicherqanku chay wasi jawapi tukuy kajkunata. Jinamanta runasqa sayk'unankukama punkuta mask'arqanku, imaraykuchus ñawisninku mana rikorqachu. 12Lotmantajrí chay iskay angelesqa wasin ukhupi nerqanku: Astawan ayllusniyki tiyapusunkichu kaypi? Kunanqa churisniykita, ususisniykita, tolqasniykita, piniykichá tiyapusunki kay llajtapi, chaytawan kaymanta karuman pusakapuy. 13Noqayku kay tukuy llajtata chinkarparichisqayku, imaraykuchus ashkhaña quejas tiyan Tata Diospa ñawpaqempi kay llajtayojkunaj contrampi. Chayrayku Tata Diosqa kachamuwayku kay llajtata chinkarparichinaykupaj, nispa. 14Jinapi Lotqa usqhayta rerqa, ususisninwan casarakunanku karqa, chay qharisman willaj, nerqataj: Jatariychej usqhayta, kaymanta ayqeychej; kay llajtataqa Tata Dios chinkarparichenqa kasqa, nispa. Tolqasnintajrí chayta mana creespa, mana kasorqankuchu, chanseyakusqanta yuyaspa. 15Ña sut'iyamushajtintaj, angelesqa Lotman nerqanku may apurasqata: Usqhayta ripuy; pusakapuy warmiykita, iskaynin ususisniykitawan manachus wañuyta munanki chayqa, kay llajtata chinkachishajtiyku, nispa. 16Lot mana usqhayta puririyta aterqachu; chayrayku angelesqa Lotta, warminta, iskaynin ususisninkutawan makisninkumanta llajtamanta jawaman aysarqanku, Tata Dios paykunata khuyakusqanrayku. 17Llajtamanta jawapiña kajtinku, ujnin ángel nerqa Lotman: Kunanqa usqhayta ayqekuy ama wañunaykipaj. Ama qhepaykita qhawarikamuspa, sayaykachallankipischu chay valle ñanta risqaykipi. Cheqanta rinki orqosman, manachus wañuyta munanki chayqa. 18Lottajrí nerqa: Mana. Uyarillawaychej, wiraqochisníy. 19Qankuna anchatapuni khuyakuwankichej; noqawan may k'acha kankichej kawsayniyta libranawaykichejpaj. Noqarí mana orqosmanqa riymanchu; sajra kajqa ñanllapiraj taripawanman, wañuymantaj. 20Qhawariychej, jaqaypi uj juch'uy llajta kashan, qayllallapitaj. Niwaychej ari chayllaman ayqekunaykuta. Chayqa juch'uyllamin, chaypitaj mana wañusajchu. 21Ujnin kaj ángel nerqa: Arí, uyariyki. Imatachus niwasqaykita ruwasaj. Chay nishawanki, chay llajtata mana chinkachisajchu. 22Jina kajtenqa, usqhayta ayqekuy chay llajtaman; jaqayman chayanaykikama mana imatapis ruwasajrajchu, nispa. Chayrayku jaqay llajtaj sutenqa Zoar. 23Sut'iyamushajtin, Lotqa Zoar llajtaman chayarqa. 24Chantá Tata Diosqa azufre nina parata parachimorqa Sodomaman Gomorra llajtamanwan. 25Jinamanta chinkarparichillarqataj vallepi kaj llajtasta, chaypi tukuy kawsajkunata, tukuynin q'omerkunatawan. 26Lotpa warmintajrí chay ñanta rishaspa, qhepata qhawarerqa. Kikimpitaj payqa kachiman tukorqa. 27Q'ayantin tutamanta Abrahamqa wicharerqa, maypichus Tata Dioswan parlashasqa, chayman. 28Chaymanta qhawarerqa Sodomata Gomorratawan, chay tukuynin valletawan. Rikorqataj chay tukuyninmanta manchay q'oshñillata llojsimushajta hornomanta jina. 29Ajinata Dios chinkarparicherqa chay vallepi llajtasta, maypichus Lot tiyakorqa, chayta. Jinapis yuyarikorqa Abrahampa mañakusqanta; chayrayku Lotta chay chinkarparichinan llajtamanta orqhorqa. 30Chay qhepata Lotqa Zoarllapipuni tiyakuyta manchachikorqa. Chayrayku orqosman riporqa tiyakoj iskaynin ususisninwan. Chaypi paykunaqa tiyakorqanku uj cuevapi. 31Uj p'unchay Lotpa kuraj kaj ususenqa sullk'a kajman nerqa: Tatanchejqa machuña, manataj kay tukuynimpi pi qharipis kanchu noqanchej paywan casarakunanchejpaj, yachasqa kasqanman jina. 32Jina kajtenqa, tatanchejta vinowan machaykuchina, jinaspataj paywan puñuykuna, jinamanta paynejta wawasniyoj kananchejpaj, nispa. 33Chantá chay ch'isipacha tatankuman vinota ujyachispa, machaykucherqanku. Jinamanta kuraj kajqa tatanwan puñorqa. Tatantajrí mana reparakorqachu ususin paywan puñusqanta, nitaj jatarisqantapis. 34Q'ayantintaj kuraj kajqa sullk'anman nerqa: Noqa ch'isi tatanchejwan puñuni. Kunan ch'isi ujtawan vinowan machaykuchinallataj, jinaspataj qanñataj paywan puñunki, ajinamanta tatanchejpaj wawasniyoj kananchejpaj. 35Chay ch'isi tatankuman vinota ujyachillarqankutaj. Jinaspataj, sullk'a kajñataj tatanwan puñuykorqa. Tatan Lottaj mana reparakorqachu paywan puñusqanta, nitaj jatarisqantapis. 36Ajinamanta iskayninku wijsayoj rikhurerqanku Lot tatankupaj. 37Kuraj kajqa wawayoj karqa, paytataj suticharqa Moab sutiwan; paymanta mirajkunaqa moabitas kanku. 38Sullk'a kajpis wawayojllataj karqa, suticharqataj Ben-ami sutiwan; paymanta mirajkunaqa amonitas kanku.


text: 1Diosman kusisqa takirikuychej, kay pachapi tukuy tiyakojkuna. 2Paypa jatun sutinman takirikuychej. Yupaychaspa k'achituta takirikuychej. 3Diosman niychej: Ruwasqasniykeqa may sumajpuni. Jatun atiyniykirayku enemigosniykeqa ñawpaqeykipi mancharisqa k'umuykonqanku. 4Kay pachapi tukuy kajkunaqa Qanta yupaychasonqanku, sutiykimantaj takenqanku, jatunchasuspa. 5Jamuychej Diospa ruwasqasninta qhawanaykichejpaj, runasrayku chay jina sumaj ruwasqasninta. 6Jatun qochata ch'aki jallp'aman tukucherqa. Ñawpa tatasninchej jatun mayuta chakipi chimparqanku. Chayrayku Diospi kusikunachej. 7Atiyninwan Diosqa wiñaypaj kamachin. Ñawisnenqa llajtasta allinta qhawan; Diosta mana kasojkuna ama contrampi oqharikuchunkuchu. 8Tukuy naciones, Diosninchejta yupaychaychej. Uyarichiychej yupaychana takiykunata, 9kawsachiwasqanchejrayku, mana urmajta saqewasqanchejraykutaj. 10Diosniyku, Qan pruebaman churawarqayku. Qolqe metalta jina ch'uwachawarqayku. 11Ch'ipapi urmachiwarqayku, uj jatun llakiytataj q'epirichiwarqayku. 12Runasta kunkaykuman khapaykojta saqerqanki. Nina chawpita purerqayku, yaku chawpitataj, chaymantataj samarichiwarqayku. 13Wasiykiman yaykuspa, uywa wañuchisqasta ñawpaqeykipi q'olachisaj. Ajinata junt'asaj imatachus ruwanayta nisusqayta, 14mayqenkunatachus jatun llakiypi kashaspa parlarqani, chayta. 15Wira uywasta ñak'aspa, altarniykipi q'olachisaj. Jaywasqayki torosta, chivosta, corderosta ima. 16Diosta manchachikojkuna, tukuy jamuychej. Uyariychej, noqataj willasqaykichej imatachus noqarayku Pay ruwasqanta. 17Simiywan Payta wajyakorqani, qalluywantaj Payta jatuncharqani. 18Sichus sonqoypi sajrata waqaychayman karqa chayqa, Tata Dios manapuni uyariwanmanchu karqa. 19Paytajrí uyariwan, tukuy mañakusqasniyta qonawampaj. 20Diosqa yupaychasqa kachun. Mañakusqayta mana qhesachanchu, nitaj saqenchu munakuwaytapis.


text: 1Chantá Naama llajtayoj Zofarqa Jobman kuticherqa: 2Chay chhikata parlasqaykimanqa manachu pipis kutichiyta atinman? Chay jinata parlasqaykiwanchu qanqa llimphuman tukuyta munashanki? 3Chay jina parlasqaykiwanchu noqaykuta ch'inyachiyta munawayku? Kay jinata alqochakuwasqaykumanta manachu pipis ima nisonqa? 4Qanqa ninki: Noqaj yachachiyneyqa cheqampuni, Diospa ñawpaqempitaj mana k'amina kani, nispa. 5Imaynapichus Dios parlarinman kutichinasumpaj, qanmantaj Diosqa parlanman. 6Pay yachachisunkiman yachaypa pakasqa imasninmanta, chay mana entiendey atina imasta. Ajinapi yachawaj Diosqa manaraj juchaykiman jinachu castigasusqanta. 7Creenkichu Diospa pakasqa imasninman chayayta? Chayawajchu Tukuy Atiyniyoj Diospa imaynachus kasqanta yachanaykikama? 8Imanawajtajri? Chaykunaqa cielomantapis aswan patapi kanku. Imatataj qan chaymanta yachanki? Chaykunaqa kanku ukhu pachamantapis aswan ukhupi. 9Kay pachamantapis aswan jatuchaj kanku, mama qochamantapis aswan ancho. 10Sichus Dios jamuytawan runasta presochachispa juzganman chayqa, pitaj Payta jark'anman amaña chayta ruwanampaj? 11Diosqa yachan pichus llulla kasqanta; Pay rikun tukuy sajra kajta. Yuyankichu Pay imatapis mana reparasqanta? 12Uj wampu runaqa yuyayninman churakonqa, maypachachus k'ita burroqa manaña k'ita burrochu kanqa, chaypacha. 13Ujkama cheqan sonqowan imatapis ruwaj churakuy, Diosmantataj mañakuy. 14Sichus jucha q'epirisqa kashanki chayqa, chay juchata wijch'uy qanmanta; wasiykipi juchataqa ama qhawakullaychu. 15Chay jinata ruwaspa, uyaykita ni pimanta pakankichu. Chantá sinch'i kanki, ni pimanta manchachikuspa. 16Tukuy ñak'ariyniykimanta qonqapunki; qonqapunki pasarparej yakuta jina. 17Kawsayniykeqa k'ancharenqa chawpi p'unchaypi intimanta astawan, kawsayniykej aswan laqhantaj kanqa sut'iyarqamuypi k'anchay jina. 18Diospa waqaychaynimpi sumajta puñukunki; Diospi atienekunki, Paypitaj suyakuspa kawsakunki. 19Puñushajtiyki, ni imapis mancharichisoj kanqachu. Ashkhas jamusonqanku yanapayniykita mask'aspa. 20Sajra runasrí qhasillata yanapata mask'anqanku. Mana tarenqankuchu maymanchus pakakunankutapis; paykunaqa wañuyllataña suyanqanku, nispa nerqa Zofarqa.


text: 1Chantá Jobqa kutichispa, nerqa: 2Sichus sumajta sonqochawayta munankichej chayqa, kay nisqayta uyariychej. 3Suyariwaychej parlanaykama; chaymanta munaspaqa asikuwaychejpis. 4Noqaqa mana pi runawanchu quejanakushani; chayrayku mana jinalla kakuyta atinichu. 5Sichus allinta uyariwankichej chayqa, mancharikuywan opapacha qhepakunkichej. 6Noqa kikiy chaypi yuyaspa, mancharikuni; cuerpoypis mayta kharkatitin. 7Imaraykutaj juchasapas kawsallankupuniri, machuyanankukamataj qhapajyallankupuniri? 8Paykunaqa wawasninkuta, allchhisninkuta ima wiñajta rikunku, paykunaj qayllankupitaj ni imamanta manchachikuyniyoj karinku. 9Wasisninkumanqa ni ima llakiy chayanchu; Diospis paykunata mana castiganchu. 10Wakasninkoqa mirallankupuni; uñasninkupis mana wañunkuchu. 11Wawasninkoqa kusisqas phinkiykachanku, uña ovejitas jina mayta sink'uykacharispa. 12May kusisqas phinkirispa tusunku, tocarispa cajata, arpata, qenata ima. 13Tukuy kawsayninkupi qhapajyanku. Chantá ni imamanta llakiyniyoj wañupunku. 14Paykunaqa Diosta ninku: Noqaykumanta ithirikuy. Mana munaykuchu ñankunaykita rejsiyta. 15Pitaj kasqa chay Tukuy Atiyniyoj Dios Payta sirvinaykupajri? Imatá tarisqayku kasqa Paymanta mañakuspari? nispa ninku chay juchasapasqa. 16Chaywampis sajra runasqa mana dueñochu kanku allin kayninkumanta. Paykuna jina yuyanayqa noqamanta karupi kachun. 17Mayk'ajtaj sajra runaspa k'anchayninku wañuporqari? Mayk'ajtaj llakiyman urmarqankuri? Mayk'ajtaj Dios mayta phiñakuspa paykunata ñak'aricherqari? 18Mayk'ajtaj wayraj apasqan paja jina kanku, muyoj wayraj oqharisqan q'opa jinataj? 19Nisqa kashan: Diosqa tataspa juchasninkuta wawasnimpi pagachikun, nispa. Chaywampis sajrata ruwajpuni castigasqa kanan wananampaj. 20Paypuni castigasqa kanan Tukuy Atiyniyojpa sinch'i phiñakuyninwan. 21Wañusqanmanta qhepamanqa, payman ima dakun ayllunmantari? 22Chantá, pitaj Diosman yachachenqa, janaj pachapi kajkunata juzgajtari? 23Wakenqa wañunku sumaj kallpankupi, kusisqas, ni imamanta llakiyniyoj. 24Sumaj qhapaj kashanku, ni imamanta onqosqataj. 25Wakinrí may llakiypi kawsanku, wañupunkutaj kusiy kawsayta mana rejsispa. 26Chay tukuywampis jallp'a ukhupeqa uj rejlla kanku. Khuruspis kikillantapuni iskayninkuta mikhukapunku. 27Noqa yachani imatachus qankuna yuyasqaykichejta noqamanta, sajra yuyaykuna tiyapususqaykichejtapis. 28Qankunaqa tapukunkichej: Maypitaj kunan chay kuraj runaj wasinri? Maypitaj kashan sajra runaj tiyakunanri? nispa. 29Manachu qankunaqa chay ñanta rejkunata tapukunkichej? Paykunaqa ninku: 30Maypachachus Dios phiñakun chaypachaqa, Pay llakiykunata apachimun; sajra runatatajrí ni imapis pasanchu, nispa. 31Ni pipis kanchu sajra kawsasqankuta uyankupi nipunampaj, nitaj pipis kanchu chay ruwasqankuman jina paykunata castiganampaj. 32P'ampaj apashajtinkoqa, qhepantataj ñawpaqentataj runas rinku. 33Jallp'apis llamp'ulla qhataykonqa. P'ampaytawanqa, covachanta qhawaj churakonqanku. 34Qankuna sonqochayta munawasqaykichejqa qhasi manakaj. Tukuy parlasqaykichejqa llullalla, nispa nerqa Jobqa.


text: 1Chay hinaqa, Diosniykichis Señor Diosta munakuychis, hinallataq hunt'anaykichispaq kamachisqasuykichis unanchayninta, chaninchayninta, kamachikuyninkunatapas kasukuychis. 2Yuyariychis Diosniykichis Señor Diospa wanachiyninkunata, chaytaqa manan wawaykichiskuna yachanchu manataq rikurqankupaschu. Yuyariychis paypa hatun-kayninta hatun atiynintapas, 3hinallataq Egipto rey Faraón contra suyun contra ima señalkunata musphanakunata ruwasqantapas. 4Egipto soldadokuna qatimusuqtiykichismi, Señor Diosqa caballonkunantinta carretankunantinta Puka Qochawan millp'uchirqan. Ahinapin paykunata wañuchipurqan. 5Yuyarillaychistaq manaraq kayman chayamushaqtiykichis ch'inneqpi Señor Diospa qankunapaq tukuy ruwasqankunata, 6hinallataq Rubén ayllumanta Eliabpa churin Datanta Abiramtawan ruwasqantapas. Llapa Israel runakuna rikushaqtinmi, paykunata aylluntinta karpantinta tukuy kaqninkunantinta pampa kicharqokuspa millp'urqorqan. 7Cheqaqtapunin qankunaqa Señor Diospa chay hatun musphay ruwasqankunata rikurqankichis. 8Kunan kamachisqay tukuy kamachikuykunata hunt'aychis, ahinapin kallpayoq kankichis, chaskinaykichis suyutapas hap'ikapunkichis, 9hinallataq chay hallp'api unayta kawsankichis. Chaytan Señor Diosqa ñawpa taytaykichisman mirayninkumanpas qonanpaq prometesqa, chay hallp'aqa lecheq miel misk'iq askha kananmi. 10Hap'ikapunaykichis hallp'aqa manan lloqsimusqaykichis Egipto hallp'a hinallachu, chaypiqa muhu tarpusqaykichista huertata hinan makilla qarparqankichis. 11Hap'ikapunaykichis hallp'an ichaqa wayq'okunayoq orqokunayoq, parapas chayashallanmi. 12Chay hallp'ataqa Diosniykichis Señor Diosmi mana saqespa makilla waqaychashan wata qallariymanta wata tukukuykama. 13Kunan p'unchay kamachisqay simikunata kasukunkichis, Diosniykichis Señor Diostapas munakunkichis, tukuy sonqo tukuy alma payta servinkichis chayqa, 14Diosniykichis Señor Diosqa tiemponpin parata chayachimunqa, tarpuy kinray paratapas hallmay kinray paratapas. Ahinapin qankunaqa hoqarinkichis trigotapas, vinotapas, aceitetapas. 15Hinallataq uywakunaq mikhunanpaq campopi q'achuta wiñachinqa, qankunaq mikhunaykichispas llasaqmi kanqa. 16Allinta cuidakuychis, paqtataq sonqoykichiswan q'otuchikuwaqchis. Ama Señor Diosmanta t'aqakuychischu, amataq wak dioskunatapas yupaychaspa serviychischu. 17Mana chayqa, qankuna contra phiñakuspanmi Señor Diosqa parata mana chayachimunqachu, hinan chakrapas rurusqanta mana poqochinqachu, hinallataq qankunapas pisi p'unchaykunallapi Señor Diospa qonasuykichis allin hallp'api wañunkichis. 18Chayrayku, chay simikunata sonqoykichispi allinta waqaychaychis, hinallataq makiykichismanpas mat'iykichismanpas chay simikuna qelqasqata watakuychis yuyarinaykichispaq. 19Wawaykichiskunamantaq chay simikunata yachachiychis, chaykunamanta rimapayaychis wasipi kashaspapas, ñanta purishaspapas, puñuykushaspapas, hatarishaspapas. 20Qelqakullaychistaq wasiykichis punku sayaq k'aspikunapipas, llaqtaykichis punkukunapipas. 21Ahinapin ñawpa taytaykichisman qonanpaq Señor Diospa prometesqan hallp'api qankunapas wawaykichiskunapas unayta kawsankichis, kay pachapas hanaq pachapas kashasqan tukuy p'unchaykunapi. 22Kunan kamachisqayman hinachus tukuy kay simikunata hunt'ankichis Diosniykichis Señor Diosta munakunkichis, kamachikuyninkunatapas kasukunkichis, hunt'aqllapuni kankichis chayqa, 23tukuy suyukunatan ñawpaqeykichismanta Señor Diosqa wikch'unqa. Qankunamanta aswan askha aswan kallpayoq suyukunaña kaqtinpas, atipankichispunin. 24Maykamachus purinkichis chay tukuy hallp'akunan qankunaq kanqa. Chaymi hallp'aykichis kanqa uray lado ch'inneqmanta wichay lado Líbano orqokunakama, inti lloqsimuy lado Eufrates mayumantataq inti haykuy lado lamar-qochakama. 25Manan pipas tupapakusunkichischu. Diosniykichis Señor Diosmi prometesqanman hina maypiña purinkichis chaypas chaypi tiyaq runakunata qankunawan manchachinqa llaksachinqa. 26Qhawariychis, kunanmi rikuchiykichis saminchayta ñakaytawan, mayqentapas akllakunaykichispaq. 27Señor Diospa siminkunata kunan kamachishaykichis chaykunata kasukunkichis chayqa, Señor Diosmi saminchasunkichis. 28Manataqchus kay nisqay simikunata kasukunkichis, aswanpas waqllipunkichis mana reqsisqaykichis wak dioskunata yupaychaspa chayqa, ñakasunkichismi. 29Hap'ikapunaykichis hallp'aman Diosniykichis Señor Dios pusaykusuqtiykichisqa, Gerizim orqomanta saminchayta rimamunkichis, Ebal orqomantataq ñakayta rimamunkichis. 30Chay orqokunaqa Jordán mayu chimpapin kashan, Jordán wayq'opi tiyaq Canaán runakunaq hallp'anpi. Ñanpa inti haykuy ladonpin kashan, Morepi encina sach'a-sach'a qaylla Gilgal llaqta qhawaypi. 31Jordán mayu chimpanaykichis patapiñan kashankichis, Diosniykichis Señor Diospa qonasuykichis hallp'ata hap'ikapunaykichispaq. Hap'ikapuspaykichis chaypi tiyaspataq, 32kunan kamachisqay unanchaykunatapas kamachikuykunatapas makilla hunt'aychis.


text: 1Wawáy Timoteo, Jesucristoqa anchatapunin munakusunki. Chayraykuyá paypa yanapayninwan allinta iñispa, kallpanchakuy. 2Timoteo, ashka runakunapa ñawpaqninpi yachachisqaytan qanqa uyariranki. Chaymi kunan munani, qanñataq Jesucristopi cheqaqta creeq wawqenchiskunaman chay yachachisqaykunata yachachinaykita, saynapi paykunapas hukkunaman yachachinankupaq. 3Qanqa Jesucristopa allin soldadon hinayá, listo kay, wakin creyentekuna hina ñak'arinaykipaq. 4Manan pi soldadopas cuartelpi servishaspaqa, callekunapiqa llank'apakunmanchu. Aswanmi jefenta kasukuspa agradonpaq imatapas ruwan. 5Saynallataqmi carrerapi correqpas, manan ni ima premiotapas gananmanchu, sichus reglamentopa nisqanman hina mana correspaqa. 6Saynallataqmi chakrapi allinta llank'aqpas, payraqmi primertaqa chakraq rurusqanta cosechan. 7Timoteo, qanqa kay nisqaykunapiyá allinta piensariy. Saynapin Señorninchis Jesucristoqa yanapasunki, llapallan nisqaykunata allinta entiendenaykipaq. 8Timoteo, qanqa Señorninchis Jesucristomantayá ama qonqaspayki yuyariy. Payqa ñawpaq rey Davidpa mirayninmantan karan. Hinaspapas payqa wañuspanmi, kawsarimuran. Chay allin willakuytan noqaqa runakunaman yachachishani. 9Chay allin willakuyta yachachisqayraykun noqaqa nishuta ñak'arispay, kay carcelpi preso kashani, cadenakunawan watasqa, huk criminal runapas kashayman hina. Ichaqa carcelpiña kashaqtiypas, Diosmanta allin willakuykunaqa manan cadenakunawan watasqachu kashan. 10Chayraykun noqaqa soportani tukuy ima ñak'ariytapas, saynapi Diospa akllasqan runakuna Jesucristopi iñispa, salvasqa kaspanku, wiñay kawsayta chashkinankupaq. 11Kay nisqaykunaqa cheqaqpunin: Sichus Jesucristopi creespa wañusunchis chayqa, paywan kushkan kawsasunchis. 12Sichus ima ñak'ariy sasachakuykuna hamuwaqtinchis soportasunchis chayqa, paywan kushkan gobiernasunchis. Sichus ninchisman: “Noqaqa manan Jesucristotaqa reqsinichu”, hinaqtinqa, Jesucristopas nillawasunchistaqmi: “Manan reqsiykichishchu”, nispa. 13Sichus noqanchis iñiyninchispi ishkayasunchis chayqa, payqa liston kashan khuyapayawaspanchis perdonawananchispaq. Saynataqa ruwanqa, khuyapayakuq Dios kasqanraykun. Chaymi payqa tukuy ima prometesqantaqa cumplinqapuni. 14Timoteo, qanqa Jesucristopi creeqkunatayá yuyarichiy, kay yachachikuykunata ama qonqanankupaq. Qanqa Diostayá testigota hina churakuspa, creyentekunata kamachiy, paykunapura ama yanqa discutinakunankupaq. Chay discutinakuyqa manan imapaqpas valenchu; aswanmi uyariqkunata ishkayachin. 15Chayraykuyá Timoteo, qanqa kallpanchakuspa, Señorninchis Jesucristomanta cheqaq kaqta mana imatapas cambiaspa, allinta yachachiy. Saynata yachachispaykiqa manan ni imamantapas p'enqakunkichu. Aswanmi Diospa aprobasqan obrero kaspayki, allin chashkisqa kanki. 16Timoteo, Diospi mana creeq runakunapa yanqa mana valeq rimasqankutaqa amayá uyariychu. Aswanyá sayna rimaq runakunamantaqa karunchakuy. Sayna mana allinkunata rimaq runakunaqa, aswan-aswantaraqmi Diosmanta karunchakunku. 17Hinaspapas chay runakunapa mana allinkuna yachachisqankuqa, huk sarna onqoy hinan contagiakun. Hinaspan Diospi iñiyninchista malogran. Saynata yachachispa rimaq runakunamantan kashanku Himeneowan hinallataq Filetowan ima. 18Paykunan cheqaq yachachikuymanta karuncharukuspanku, khaynata yachachishanku: “Wañusqakunaqa ñan kawsariranpunkuña”, nispanku. Saynata rimaspankun paykunaqa Jesucristopi creeqkunata pantachishanku. (Ichaqa chay rimasqankuqa manan saynachu). 19Diospa yachachiwasqanchismi ichaqa wasipa allin cimienton hina, enteron kawsayninchista allinta sostienen. Chaypin khayna escribisqa kashan: “Diosqa yachanmi mayqen runakunas paypa kasqanta”, nispa. Chaymantapas Diosqa nillantaqmi: “Noqata llapallan adorawaq runakunaqa, amayá ima huchatapas ruwachunkuchu”, nispa. Chay yachachikuypin noqanchisqa confiananchis. 20Qapaq runapa hatun wasinpiqa manan llapallan cosaskunachu qorimanta otaq qolqemanta. Wakin cosasninkunaqa k'aspimantan, wakintaqmi barromanta. Chay cosaskunataqa wakintan kamachinku imapas fiesta kallaqtin. Wakintataqmi kamachinku sapa p'unchaw. 21Saynallataqmi noqanchispas chay cosaskunaman rikch'akuq hina kanchis. Sichus millay ruwaykunamantapas, hinallataq tukuy mana allin yachachikuykunamantapas karunchakusunchis chayqa, chay qorimanta otaq qolqemanta cosaskuna hinan ch'uya sonqoyoq kasunchis. Saynaqa chay allin cosaskuna hinayá, Diospa kamachinta ruwanapaq listolla kasunchis. 22Timoteo, qanqa jovenraqmi kashanki. Saynaqa amayá sipaskunata munapayaspachu, nitaq jovenkunapa munapayanan viciokunawanchu vencechikuy, wakin jovenkuna hina. Aswanyá qanqa imatapas allin kaqkunata ruwaspa, chay huchakunamanta karunchakuy. Hinaspa iñiyniykipi astawan wiñariy, runamasiykikunata astawan khuyakuy, hinallataq hawkalla kawsakuy, Diosta adoraq ch'uya sonqoyoq runakunawan kushka. 23Hinaspapas qanqa amayá metekuychu yanqa mana imapaq valeq discutinakuykunamanqa. Saynata discutinakuspa kawsaq runakunaqa anchata phiñachinakuspankun, maqanakuykunapi tukunku. 24Ichaqa Diosta serviq runakunaqa manan ch'aqwakunapichu purinanchis. Aswanmi noqanchisqa llapallan runakunawan allinpi kawsananchis. Hinaspan pacienciayoq kananchis. Hinallataq Diosmanta yachachinanchispaqpas listo kananchis. 25Noqanchispa contranchispi rimaq runakunataqa humildadwanyá yachachispa corregisunchis. Saynapi sonqonkuta Dios tupayuqtin, ichapas huchankumanta wanakuspanku, cheqaq kaqta yachankuman, 26saynapi cuentata qokuspanku, diablopa trampanmanta ishkapakunankupaq. Paykunaqa diablopa presochasqanmi kashanku. Chaymi diablopa munasqallanta imatapas ruwashanku.


text:
Domingo de Santo Tomás
Fray Domingo de Santo Tomás, O.P., sutiyuq (* 1499 watapi paqarisqa Siwilla llaqtapi, Ispaña mama llaqtapi - † 28 ñiqin hatun puquy killapi 1570 watapi wañusqa La Plata (Buliwya) llaqtapi) karqa huk taytakura duminikanu, misyuniru, qhichwa simimanta ñawpaq hatun yachaq, uwispu ima Inlisya Katulikamanta. Qillqarqa ñawpaq qillqasqakunata runasimipi, simikamayta, imaynatacha kay simipi yakichikun rimanapaq chayta, hinallataq huk simiqullqatawan. Runasimita chay qillqasqakunanpi suticharqa Qhichwa sutiwan.
Yuyarina
Misyuniru[llamk'apuy | pukyuta llamk'apuy]
Qhichwa simiyachaq[llamk'apuy | pukyuta llamk'apuy]
Wallatulit llaqtapi, Ispaña mama llaqtapi 1560 watapi urqhurqa "Grammatica o Arte de la lengua general de los Indios de los Reynos del Perú", chanta " Vocabulario de la lengua general del Peru, llamada Quichua" sutichasqa ñawpaq kaq p'anqakunata qhichwa simipi qillqasqata. Kay qillqasqakunampi, Fray Domingo de Santo Tomás, suticharqa runasimita qhichwa sutiwan, ichapas kay rimay maymantacha tiqsikusqanmanta.
Kay qillqasqakunasninwanqa ñawpaqta yanapayta munarqa misyuniru taytakurakunata, qhichwa simita yachaspa Sumaq Willayta yachachinankupaq, chaymantaqa rikuchiyta munaspa kay qhichwa rimaqkunaqa atiyniyuq kasqankuta huk runa rimayta allinta rimanankupaq, chayri rikuchiyta manaspa runakuna kasqankuta, waq runakunahina atiy yuyayniyuq chayri umayuq.
Hinallataq payqa riqsichirqa sumaq yachaykunasninta kay llaqtakunamanta Pedro Cieza de Leónpa qillqasqakunampaq; chanta riqsichillarqataq kawsayninkumanta Fray Bartolomé de Las Casasman, "Apologética historia sumaria" qillqasqampaq.
Uwispu La Platamanta (Charkas)[llamk'apuy | pukyuta llamk'apuy]
Rimaq llaqtaman 1561 wata qallariypi kutirimusqa Ispañamanta, Piruwman runakunaqpa sutinkupi kamachiqkunaqpa ñawpaqinkupi sayaqjina, maqanakullarqapuni inkumintirikunawan mana paykunaq munasqanku inkuminta wiñaypaq kananpaq, 1562 wata yunt'ata purirqa Piruw Wirriynatuta Rimaq llaqtamanta La Plata llaqtakama Juan Polo de Ondegardowan khuska qayllaspa kasikikunaqpa tantakuykunasninkuman qhawanankupaq inkumintakunata wiñaypaq rantiyta munasqankumanta, rikuspa mana paykuna munasqankuta, nispa "manan kanchu".
1562 wata qallariypi Qhapaq Felipe II riqsichirqa Papaman Charkasmanta uwispu kananpaq. Yachaytawan uwispupaq sutichasqa kasqanta, mana munarqachu. Papa Pío IV suticharqa uwisputa (6 Inti raymi killa 1562), chaymanta qillqasqakuna sutichasqa kasqanmanta chayamurqanku (XI-1563). Wirriywan, Diego López de Zúñiga, Rimaqmanta Uwispu Fray Jerónimo de Loayza, O.P. ima mañasqankuraykutaq ari nispa jap'irqa sutichayninta.
Qillqasqakuna[llamk'apuy | pukyuta llamk'apuy]
- Relación a S. M. acerca de los vejámenes que sufren los indios (Los Reyes, 1 de julio de 1550).
- Grammatica o Arte de la lengua general de los Indios de los Reynos del Peru (Valladolid, 1560.
- Lexicon o Vocabulario de la lengua general del PERV (1560).
- Platica para todos los indios / Llapa runaconapac conasca (1560).
- Memorial de Fray Bartolomé de Las Casas, obispo que fue de Chiapas, y Fray Domingo de Santo Tomás, O.P., provincial del Perú, presentado al Consejo de Indias (1560?)
- Relación del P. Fray Domingo de Sancto Thomas al Reverendo Obispo Don Fray Bartholomé de Las Casas, de lo que conviene proveer para el mejor aumento y conservación de los naturales en los reynos del Perú (Los Reyes, marzo de 1562?).
- Carta o relación a S.M. sobre diversos asuntos muy importantes al gobierno temporal y espiritual (Los Reyes, 10 de diciembre de 1563).
- Tawachunka aswan ima chaski qillqaykunasnin runakunaman.


text: 1Rey Ezequiasmi willaqkunata kacharqan Israel suyuntinman Judá suyuntinmanwan. Efraín aylluman Manasés ayllumanwantaq qelqata apachirqan Jerusalenman hamuspa Señor Dios yupaychana wasipi Pascua Fiestata ruwanankupaq. 2Hinan reypa oficialninkunapiwan llapa huñuykusqa runakunapiwan Jerusalén llaqtapi rimanakurqanku iskaykaq killapi Pascua Fiestata ruwanankupaq. 3Judá suyu runakunaqa Pascua Fiestata manan ñawpaqkaq killapi unanchasqa p'unchaypi ruwayta atirqankuchu, pisillaraq ch'uyanchasqa sacerdotekuna kasqanrayku, runakunapas manaraq Jerusalén llaqtapi huñukusqankuraykupiwan. 4Chay yuyaykusqankun reymanpas llapan runakunamanpas allinpuni rikch'akurqan. 5Hinan llapa Israel runakunaman willachiyta yuyaykurqanku Beersebamanta Dankama, Jerusalén llaqtaman hamuspanku Israelpa Diosnin Señorpa sutinpi Pascua Fiestata ruwanankupaq, unayñan chay fiestataqa mana iman ruwanankuta hinachu ruwarqanku. 6Chaymi reyqa oficialninkunapiwan cartakunata qelqarqanku, hinan chaskikunaqa reypa kamachisqan kaspa Israel suyuntinman Judá suyuntinman cartakunata aparqanku. Chay cartakunan khaynata nirqan: Asiria reykunaq apananmanta puchuq Israel runakuna, Abrahampa, Isaacpa, Jacobpa Diosnin Señorman kutirikuychis, hinan paypas qankunaman kutirimusunkichis. 7Amayá ñawpa taytaykichis hinaqa, wawqeykichis hinapas kaychischu, paykunan Señor Diosta wasancharqanku, chaymi payqa sinchitapuni paykunata muchuchirqan, imaynan kunan rikushankichis hina. 8Chhaynaqa, ama ñawpa taytaykichis hinaqa k'ulluchakuychischu, Señor Diosta kasuychis. Pay yupaychana wasiman hamuychis, chaytan Señor Diosqa wiñaypaq sapaqcharqan. Diosniykichis Señor Diosta serviychis, hinan payqa manaña qankunapaq phiñakunqachu. 9Señor Diosman kutirikuqtiykichisqa preso apasqa wawqeykichiskunata, churiykichiskunatapas preso apaqninkunaqa sumaqtan qhawarinqaku. Hinan kay suyuman kutimpunqaku, Diosniykichis Señor Diosqa ancha khuyapayakuqmi, sumaq sonqotaqmi. Payman kutirikuqtiykichisqa manan wikch'usunkichischu, nispa. 10Chaskikunataq phawarqanku Efraín ayllunta, Manasés ayllunta, llaqtan-llaqtanta Zabulón aylluman chayanankukama, runakunataq ichaqa chaskikunata asipayaspa burlakurqanku. 11Chaywanpas Aser ayllu wakin runakuna, Manasés ayllu wakin runakuna, Zabulón ayllu wakin runakunapas huch'uyyaykukurqankun, hinaspan Jerusalén llaqtata rirqanku. 12Judá suyu runakunatataq sonqonkuta Señor Dios kuyurichirqan, hinan llapan runakuna ch'ulla yuyaylla kasukurqanku Señor Diospa siminman hina rey Ezequiaspa oficialninkunantin kamachisqanta. 13Hinan iskaykaq killapi Jerusalén llaqtapi sinchi askha runakuna huñukurqanku Mana Qonchuyoq T'anta Fiestata ruwanankupaq. 14Hinaspa usqhaylla Jerusalenpi kaq altarkunata thunirqanku, chhaynallataq incienso q'apachina llapan altarkunatapas, hinaspa Cedrón mayuman wikch'umurqanku. 15Iskaykaq killapi chunka tawayoq p'unchaypitaq Pascua Fiesta borregokunata nak'arqanku. Hinan sacerdotekunapas Leví runakunapas mana ch'uyanchakusqankumanta anchata p'enqakurqanku, chaymi ch'uyanchakuspanku Señor Dios yupaychana wasiman ruphachina sacrificiota aparqanku. 16Paykunaqa llank'ananku t'aqapin llank'ayta qallarirqanku Diospa kamachin Moisespa kamachikuyninman hina. Sacerdotekunataq Leví runakunamanta yawarta chaskispa altarta ch'aqchurqanku. 17Chay huñukuypiqa askha runakunan mana ch'uyanchasqa kaspanku Pascua borregonkuta mana nak'ayta atirqankuchu, chaymi Leví runakunaqa llapan chay mana ch'uyanchasqa runakunaq borregonkuta nak'apurqan, chay borregokuna Señor Diospaq t'aqasqa kananpaq. 18Askha runakunan mana ch'uyanchasqa karqanku, astawanqa Efraín ayllumanta, Manasés ayllumanta, Isacar ayllumanta, Zabulón ayllumantawan. Chaymi paykunaqa mana kamachikuyman hinachu Pascua Fiesta borregokunata mikhurqanku. Chayraykun Ezequiasqa paykunapaq mañapurqan: Señor Diosníy, hatun khuyakuyniykiman hina pampachaykuy hayk'achus tukuy sonqo qanta maskhaqkunata. Qanqa ñawpa taytankuq Diosninmi kanki. 19Ruwanaman hina mana ch'uyanchasqaña kaqtinkupas chaskiykullaypuni, nispa. 20Señor Diostaq Ezequiaspa mañakusqanta uyarirqan, hinan llapa runakunata huchankumanta pampacharqan. 21Ahinatan Jerusalenpi kashaq Israel runakunaqa ancha kusisqa qanchis p'unchayta Mana Qonchuyoq T'anta Fiestata ruwarqanku, sacerdotekunataq Leví runakunapiwan sapa p'unchay Señor Diosta yupaycharqanku ancha allin tocanakunata tocaspanku. 22Chaymi Ezequiasqa Señor Diosta serviypi allin yuyaywan kusa tocaq llapan Leví runakunata sumaq simikunawan kallpacharqan. Qanchis p'unchaymi runakunaqa ñawpa taytankuq Diosnin Señorta yupaychaspanku, sumaq kawsay sacrificiokunata haywarqanku, hinaspan chay sacrificiokunamanta mikhurqanku. 23Chaymantataq paykuna yuyaykurqanku qanchis p'unchaytawanraq fiesta ruwayta, chaymi qanchis p'unchaytawan ancha kusisqa fiestata ruwarqanku. 24Judá rey Ezequiasmi llapa huñuykusqa runakunaman qorqan waranqa torillota qanchis waranqa ovejatawan, umallikunapas qollarqantaq waranqa torillota, chunka waranqa ovejatawan. Askha sacerdotekunataq ch'uyanchakurqanku. 25Anchatan kusikurqanku llapa Judá runakuna, sacerdotekuna, Leví runakuna, Israel suyumanta hamuq llapan runakuna, Israel suyupi tiyaq Judá suyupi tiyaq karu llaqtayoqkunapas. 26Jerusalén llaqtapin ancha hatun kusikuy q'ochukuy karqan, Israel rey Davidpa churin Salomonpa tiemponmantapacha mana chay hina fiesta Jerusalenpi kasqanrayku. 27Chaymantataq sacerdotekunaqa Leví runakunapiwan sayarispanku llapa huñuykusqa runakunata samincharqanku, hinan hanaq pacha ch'uya wasipi kaq Dios mañakusqankuta uyarirqan.


text: 1Waynuchu Samuelqa Eli sacerdotewan khuska Tata Diosta sirvishallarqapuni. Chaypachata Tata Diosqa runakunaman maynimpi jinalla parlarqa. Mosqoypi jina rikunapis manaña chhika karqachu. 2Elipaj ñawinqa chharpuyaykusqaña, manañataj imatapis allinta rikojñachu. Uj ch'isi payqa wasimpi puñusharqa. 3Samuelpis Dioswan tinkukuna toldopi, Diospa arcan kasharqa, chaynejpi, puñusharqa. Dioswan tinkukuna toldopi k'anchaj lampionri manaraj wañuchisqachu karqa. 4Chanta Tata Diosqa payta wajyarqa: –Samuel, nispa. Paytaj kuticherqa: –Kaypi kashani, nispa. 5Chantá Eliman usqhayta rispa, nerqa: –Kaypi kashani; imapajtaj wajyawankiri? nispa. Elitajrí nerqa: –Mana noqaqa wajyarqaykichu; rispa, puñukampullay, nispa. Samueltaj puñukamporqa. 6Chanta Tata Diosqa ujtawan wajyallarqataj: –Samuel, nispa. Samueltaj jatarikuspa, Elí kasharqa, chayman rerqa, nerqataj: –Kaypi kashani; imapajtaj wajyawankiri? nispa. Elitaj kuticherqa: –Mana noqaqa wajyaykichu, wawáy; kutispa, puñukampullay, nispa. 7Tata Diosqa Samuelta manaraj ujtapis parlapayasqachu, imaraykuchus payman manaraj rikhurisqachu. 8Tata Dios Samuelta kinsa kutita wajyajtin, uyariytawan Eliman rillarqataj: –Kaypi kashani; ¿imapajtaj wajyawankiri? nispa. Elitajrí, Samuelta Tata Dios wajyashasqanta chaypacha repararqa. 9Chayrayku nerqa: –Riy, puñukampullaytaj; ujtawan Tata Dios wajyamusojtenqa, ninki: “Diosníy uyarishayki, parlallaway,” nispa. Chantá Samuelqa ripuspa puñukampullarqataj. 10Chanta mana unayninmanchu Tata Diosqa paynejman qayllaspa, ñawpaj kutipi jina wajyallarqataj: –Samuel, Samuel, nispa. Samueltaj kuticherqa: –Parlallay, kamachiykeqa uyarishasunki, nispa. 11Tata Diostaj payman nerqa: –Israel suyupi uj manchay t'ukunata ruwasaj; tukuy chayta uyarejkunaj ninrinku nananqa. 12Chaypacha Noqaqa Elij ayllumpa contranta tukuy nisqayta junt'asaj. 13Willaniña tukuy ayllunmanta kajkuna wiñaypaj juchachasqa kanankuta; pay yachanña juchanku imachus kasqanta. Churinkunaqa millayta ruwaspa phiñachiwarqanku, paytaj mana paykunata k'amerqachu. 14Chayrayku Elíj ayllumpa contrampi juraspa nini: Juchankoqa mana jayk'ajpis pampachasqachu kanqa, ni uywa ñak'asqa jaywanawan, ni ofrendawampis, nispa. 15Chanta Samuelqa sut'iyanankama puñukaporqa, sayarispataj Tata Diospa Toldompa punkunta kicharerqa. Samuelqa mosqoypi jina imatachus rikusqanta Eliman willayta manchachikorqa. 16Elitajrí Samuelta wajyaspa, nerqa: –Samuel, wawáy, nispa. Samueltaj kuticherqa: –Kaypi kashani, nispa. 17Elitaj taporqa: –¿Tata Diosqa imatataj nisorqari? Mana uj chhikanta pakarispa willariway. Sichus Tata Dios nisusqanmanta imatapis pakawanki chayqa, Dios sinchita ñak'arichisuchun, nispa. 18Chantá Samuelqa, mana uj chhikanta pakarispa tukuyninta willarqa. Elitaj nerqa: –Payqa Tata Diosmin. Imatachus munasqanta ruwachun, nispa. 19Samuelqa wiñarqa, Tata Diostaj payta yanaparqa, tukuy nisqanta junt'aspa. 20Tukuynin israelitakunataj Dan sutiyoj aylloj jap'ininmantapacha Beerseba llajtakama Samuelqa cheqapuni Diospa willajnin kasqanmanta rejserqanku. 21Tata Diostaj Silo llajtapi Samuelman rikhurillajpuni, imaraykuchus chaypi Diosqa Samuelman imatachus niyta munasqanta sut'inchallajpuni.


text: 1Señor Diosmi nin: ¡Ay, imaynaraqmi kanqa michiqkunaqa, paykunan ovejaykunata chinkachispa ch'eqerichirqanku! nispa. 2Israelpa Señor Diosninmi nillantaq: Llaqtay michiqkuna, qankunan ovejaykunata ch'eqechispa chinkachirqankichis, mana allinta michispa. Chayraykun millay ruwasqaykichismanta ñak'arichisqaykichis. 3Chaymantataq ñoqa kikiy puchuq ovejaykunata suyukunaman ch'eqechisqamanta huñuykakampusaq, kaq t'aqanmanmi kutichikampusaq, chaypin askhata miranqaku. 4Huk michiqkunatan paykuna qhawaqta churasaq, ovejakunataq mana manchakuspa llakhilla tiyanqaku, manataq chinkanqakupaschu, nispa. 5Señor Diosmi nin: Chayamunqan huk p'unchay Davidpa mirayninmanta chanin runa sayarichinay, paymi rey kanqa, allin yachaywan kamachiq, paymi suyuntinpi allinta ruwanqa chaninchanqapas. 6Pay kamachikushaqtinqa allillanmi Judaqa kanqa, Israelpas thak-kaypin kawsanqa. Kay sutiwantaqmi sutichasqa kanqa: “Señor Diosmi chaninchay ruwapuwaqninchisqa”, nispa. 7Señor Diosmi nin: Chayamunqan p'unchaykuna, manaña kay hinata jurananku: Egiptomanta Israel runakunata horqomuq Señor Diospa sutinpin jurani, nispa. 8Aswanmi juranqaku: Wichay suyumanta Israel runakunata horqomuq Señor Diospa sutinpin jurani, nispa. Kaqllataq: Hinantin suyukunapi ch'eqeykusqa Israel runakunata horqomuq Señor Diospa sutinpin jurani, nispa. Ahinapin kaq hallp'ankupi tiyakapunqaku, nispa. 9Jeremiasmi profetakunamanta nin: Hawapi-ukhupi sonqollayoqñan kashani, lliw cuerpoymi khatatatashawan. Machasqa runa hinaraqmi kashani, t'ili machasqa hinaraqmi kashani, Señor Dios hawa, ch'uya siminkuna hawa. 10Suyuntinpin wasancha hucha ruwaqkuna hunt'a kashan, kawsayninkuqa sinchi mana allinmi kashan, munayniyoq kaspankun mana allinkunata ruwanku. Chaymantan Señor Diosqa kay hallp'ata ñakan, hallp'ataq llakikuymanta ch'akiykapun, ch'inneqpi pastokunapas ruphasqa hinan ch'akirqapun, nispa. 11Señor Diosmi nin: Profetakunapas sacerdotekunapas mana allin ruwaqkunan kanku, wasiypipunin tarini millay ruwashaqta. 12Chayraykun ñanninkupas tutayaqtaq llusk'anataq kanqa, ñoqan tanqarparisaq kumpakunankupaq. Paykunata ruwasqankumanta muchuchinay watapin hatun llakiwan ñit'iykachisaq. Ñoqa Señor Diosmi chayta nini. 13Samaria profetakunataqa ñoqa kikiymi rikurqani millakusqayta ruwashaqta: Baal diospa sutinpin profetizarqanku, Israel llaqtaytapas pantachirqanku. 14Jerusalén profetakunataqa ñoqa kikiymi rikurqani millay mana allinkuna ruwashaqta: Wasancha huchakunatan ruwanku, llullakuspan kawsanku, millay ruwaqkunatan kallpachanku, chaymi pipas millay ruwaynintaqa mana wikch'unchu. Ñoqapaqqa llapanmi Sodoma runakuna hina kanku, Jerusalenpi tiyaq runakunapas Gomorra runamanmi rikch'akunku. Ñoqa Señor Diosmi chayta nini. 15Chayraykun Tukuy-atiyniyoq Señor Diosqa profetakunamanta nin: Qhawariy, kunanmi mikhunankupaq qosaq ajenjota, qollasaqtaq ukyanankupaq venenoyoq unuta, Jerusalenpi profetakunamanta hinantin suyuman mana allin-kay mast'arikusqanmanta, nispa. 16Tukuy-atiyniyoq Señor Diosmi nillawarqantaq: Profetakunaq nisqasuykichistaqa ama kasuychischu, nisqasuykichisqa lliwmi yanqa llullakusqakunalla. Paykunaqa rimanku kikinkuq yuyaykusqallankutan, manan ñoqa Señor Diospa nisqaykunatachu. 17Simiykunata pisichaqkunamanmi ninku: Lliw imapas allillanmi kasunkichis, nispa. Rumi sonqonkuman hina kawsaqkunamanmi ninku: Manan ima mana allinpas kasunkichischu, nispa. 18Jeremiasmi nirqan: Señor Dios yuyaykusqankuta willashaqtin, ¿pitaq chaypi kasharqan siminkunata rikunanpaq uyarinanpaqwan? ¿Pitaq llapan nisqanta makilla kasukurqan? 19¡Qhawariychis Señor Diospa manchay kunununuyninta! Señor Diospa k'arak phiñakuyninmi tutuka hatun wayra hina phawanqa, millay runakunaq patanpin t'oqyanqa. 20Señor Diospa phiñakuyninqa manapunin thaninqachu paypa yuyaykusqanman hina hunt'akunankama. Qhepa p'unchaymanmi chaykunata entiendenkichis, nispa. 21Señor Diosmi nin: Chay profetakunataqa manan ñoqachu kachamurqani, paykunan ichaqa phawaylla pasamurqanku. Manapunin rimaykurqanichu, ichaqa sutiypiraqtaqmi willakurqankupas. 22Ñoqaq yuyaykusqayta willashaqtiychus chaypi kashankuman karqan chayqa, llaqtaymanchá simiykunata uyarichinkuman karqan, millay ñanninkumanta t'aqakunkumanchá karqan, mana allin ruwasqankumanta karunchakunkumanchá karqan, nispa. 23Señor Diosmi nin: Karupipas qayllapipas ñoqallapunin Diosqa kani. 24¿Pitaq ñawiymantaqa pakakuyta atinman? ¿Manachu ñoqaqa hunt'aykushani hanaq pachatapas kay pachatapas? Ñoqa Señor Diosmi chayta nini. 25Ñoqan uyarirqani chay profetakunaq nisqanta, paykunan llullakuspa sutiypiraqtaq willakunku: ¡Mosqokusqanin! ¡Mosqokusqanin! nispa. 26¿Hayk'aqkamataq chay profetakunaqa hinalla kanqaku? ¿Hayk'aqkamataq llullakuspa willanqaku paykuna kikinkuq sonqonkupi yuyaykusqankuta? 27Mosqokusqankuta hukman-hukman willaspankun llaqtaypa qonqapuwananta munanku, imaynan ñawpa taytankupas Baal diosta yupaychaspanku qonqapuwarqanku hinata. 28Huk profetachus mosqokun chayqa, mosqoy kasqanta sut'inta willachun. Simiytataqchus chaskin chaypas, cheqaqtapuni willachun. Ñoqa Señor Diosmi chayta nini. 29¿Imaynatan kuskachakunman ichhuqa trigowan? Simiyqa nina hinan, simiyqa combo hinan, qaqatapas ch'eqtanraqmi. Ñoqa Señor Diosmi chayta nini. 30Chayraykun chay profetakuna contra kashani, paykunan profetamasinkuq siminta suwakuspa rimanku, hinaspa simiypas kanman hinataraq rimanku. Ñoqa Señor Diosmi chayta nini. 31Paykunaqa kikinkuq rimasqankutan rimasqayman tukuchinku, arí, paykuna contrapunin kashani. Ñoqa Señor Diosmi chayta nini. 32Llulla mosqokusqankuta willaq profetakuna contran kashani. Paykunan llullakuspa thawtisqankuwan llaqtayta pantachinku. Manan ñoqaqa paykunataqa: Riy, nirqanichu, manataq kacharqanipaschu. Paykunaqa llaqtayta mana imapi yanapaykuqkunan kanku. Ñoqa Señor Diosmi chayta nini. 33Señor Diosmi niwarqan: Jeremías, qantachus tapusunki llaqta runapas profetapas sacerdotepas: ¿Iman Señor Diospa willakuynin kashan? nispa chayqa, qanqa ninkin: Señor Diosmi nin: Qankunan ñoqapaq q'epi kankichis, chaymi pampaman wikch'usqaykichis, nispa. Ñoqa Señor Diosmi chayta nini. 34Kaqllataq huk profetapas sacerdotepas mayqen runapas ninqa: Kayqa Señor Diospa willakuyninmi, nispa. Chay runataqa familiantintan muchuchisaq. 35Qankunapurapi tapunakuspaqa ninaykichismi: ¿Ima nispan Señor Diosqa nishan? ¿Imatañan Señor Diosqa rimashan? nispa. 36Ichaqa amañan wakmanta ninkichischu: Señor Diospa willakuynin nispaqa. Pillapas nillanqapuni chayqa, rimasqan simin paypaqqa q'epi kapunqa. Qankunaqa Kawsaq Dios Tukuy-atiyniyoq Señor Diosninchispa simintan chanzakuspa huk-hinaman tukuchinkichis. 37Profetataqa kay hinatan ninkichis: ¿Ima nispan Señor Diosqa nishasunki? ¿Imatañan Señor Diosqa rimapayashasunki? nispa. 38Qankunataqchus ninkichis: Señor Diospa willakuynin, nispa chayqa, qan Jeremiasmi ninki, Señor Diosmi nin: Amañan ninkichischu nishaqtiypas, qankunaqa rimashallankichispunin, Señor Diospa willakuyninmi, nispa. 39Chay hawan qankunaman ñawpa taytaykichisman qosqay llaqtatapas qankunatawan kuskata q'epirparispa ñoqamanta karuman wikch'umusqaykichis. 40Qankunatan pasaq p'enqayman pisichaymanwan wiñaypaq churasqaykichis, mana hayk'aq qonqanata, nispa.


text: 1Cai cartahuan ñucanchi quiric pani Febe nishcata cangunama ricsichini. Paiga Cencrea nishca llactaibi tiyac quiriccunata yanapac huarmi man. 2Pai ashca quiriccunatas ñucatahuas yanapahuashcami. Canguna Diospa runagunata japishcacuinta paitaga Señor Jesucristota quiric ashcamanda japichi, chimanda pai ima minishtishcatas paima yanapaichi. 3Prisilata paihua cari Aquilondi saludapangui. Paigunami ñucahuan pariu Jesucristohuacta tarabanaura. 4Chasnallata ñucata quishpichingahua paigunami ñalla huañunaura. Chimanda mana ñucallachu pagrachu nini astahuan tucui mana-israel quiriccunahuas pagrachu niungunami. 5Paiguna huasibi tandaric quiriccunata saludapangui. Chasnallata ñuca llaquishca quiric huauqui Epenetota saludapangui. Acaya provinciaibi ñuca camachicpi paimi Cristotaga punda quirira. 6Cangunata yapa yanapac Mariatas saludapaichi. 7Ñáucahuan pariu carcelbi tapashca ailluguna Andrónicota Juniastas saludapaichi. Jesucristo japisha camachichun nisha cachashca runagunamanda cai ishcai (2) runa yapa ali manaun. Paiguna ñucamandas ñaupatami quirishcauna ara. 8Chasnallata ñuca llaquishca Ampliato Señor Jesusta quiric huauquita saludapaichi. 9Ñáucanchihuan pariu Cristomanda camachisha yanapac Urbanota, ñuca llaquishca amigo Estaquistas saludapaichi. 10Apelesta saludapaichi, paiga Jesucristomanda turmintachishca ashallata mana saquishcachu. Chasnallata tucui Aristobulohua huasibi tiyaccunatas saludapaichi. 11Ñáuca aillu Herodiondas, Narcisohua huasibi tiyac Jesucristota quiriccunatas saludapaichi. 12Señor Jesucristohuacta tarabac paniguna Trifenata, Trifósatas saludaichi, chasnallata llaquishca pani Pérsidatas. Paiga Señor Jesucristohuacta sinzhita tarabashcami. 13Señor Jesusta quirisha yapa alita rauc Rufota saludapaichi paihua mamatas. Paihua mamaga ñuca mamacuinta mashca. 14Chasnallata saludapaichi Asíncritota, Flegonteta, Hermesta, Patrobasta, Hermastas, chi shuc paigunahuan tiyauc quiric huauquigunatahuas. 15Filólogota Juliandi, Nereota paihua panindi, Olimpatas tucui paigunahuan tiyac quiriccunatahuas saludapaichi. 16Canguna quiricpura yapa llaquinacushcahuan saludanacuichi. Tucui caibi tiyac Cristota quiriccuna cangunama saluduta cachaungunami. 17Chicanda yachachiccunata riparaichi huauquiguna. Tugllaibi japi tucushcacuinta maican quiriccuna chi yachachishcata uyasha piñanacusha chican chican tucunaun. Chi yachachiccunaga ñucanchi cangunata ali shimita yachachishcata huaglichinata munaungunami. Chimanda cangunata nini ama paigunata uyangahua caillayaichichu. 18Paigunaga Señor Jesucristota mana yanapanaunzhu, astahuan paiguna quiquin aicha munashcatami raunguna. Llullasha gustu shimihuan yachachisha chara mana ali yachac runagunata pandachinaun. 19Cangunaga Diospa ali shimita pactachic accunataga tucuiguna yachaungunami, chiraicumi cangunamanda cushiyani. Imahuas sirtu aligunata canguna yapa yachachun nisha munani. Astahuanbas mana aligunatas canguna yachanataga mana munanichu. 20Cushi causaita cuc Diosca tucuibi Satanas supaita binsishami canguna chaqui ucuibi aitashcacuinta ñalla churangaraun. Ñáucanchi Señor Jesus cangunata yapa llaquisha yanapachun nisha mañasha tapuni. 21Ñáucahuan pariu Diospacpi tarabac runa Timoteo cangunama saluduta cachan, chasnallata ñuca ailluguna Lucio, Jasón, Sosípaterhuas cangunata saludanaunmi. 22Pablo rimashcata, ñuca Terciomi cai cartataga quillcauni. Ñáucahuas Señor Jesucristota quiric asha cangunata saludanimi. 23Gayohuas chasnallata cangunama saluduta cachan. Ñáuca Pabloga paihua huasibimi tiyauni, quiriccunahuas paihua huasibi tandarinaunmi. Cai llactaibi cullquita cuirac Erastohuas cangunata saludaunmi. Ñáucanchi quiric huauqui Cuartohuas cangunata saludaunmi. 24Cunanga Señor Jesucristo cangunata llaquisha yanapachun nishami Diosta mañasha tapuni. Chasna achun. 25Cangunata sinzhiyachinata ushac Diosta alabaichi. Jesucristo quishpichic man nisha ñuca yachachishcamanda cangunata sinzhiyachinmi. Chi yachachinaga ñaupa uras mana yachaushca shimichashca. 26Ñáaupa mana yachashca agllaita cunanga yachanalla man. Dios rimashcata ñaupa pasachic runaguna quillcashcaga cunan pagllaibi yachanalla acpi yachachirani tucui mana-israelgunahuas paita quirisha cadsungahua. Huiñai causac Diosmi ñucanchi chasna yachachingahua mandara. 27Diosca paillatami tucuita yachac an, chimandami paita Jesucristomanda huiñai alabashca tucuchun. Chasna achun. Chillata rimani. Pablo.


text: 1Chay Anfipolis malcap, Apolonia malcap pasälälilmi Tesalonica malcäman ćhälälin. Chayćhümi Israel malca-masincunap juntunaculcänan wasi cañä. 2Chayman yaćhacäśha cayninwanmi quimsa warda muyuncunäćhu Pablo lila. Chayćhümi tantiapaśhta: “Diospa Caćhaśhan Salbacücäta wañulcachiptinpis caśhan cawsamunanpämi isquirbishancunaćhu limayan. Chaymi cay willacuśhä Jesus'a quiquin Diospa Salbacüca” nila. 4Niptinmi waquin malca-masincunapis achca mana-Israel allinnin walmicunapis, umricunapis Diosta manchacücá Jesusman chalapaculcul, Pablowan Silaswan jucllachanaculcäla. 5Mana chalapacü Israelcunäñatacmi ichá sumä nanachicalcälil llapa suwa juyu nunacunacta mincacaycälil Pablop Silaspa cuntran lüyacuyalcan malcaca paypa janan śhalcunanpä. Jinalculmi Jasonpa wasinmanpis yaycucuyalcan Pabloctawan Silasta aysalcamul malcäpa maquinman ćhulaycälinanpä. 6Chayćhu mana talilcälilmi Jasontawan juc ishcay chalapacücunätaña aysacuśha ji'acaycälin jatun awturidäninman. Ćhaycachilmi: “Cay Pablowan Silas, jinantin pachäćhu llapa nunacta turbachïcächun, canan cay malcanchicmanpis ćhämunman. 7Chaycunactalächun Jason'a wasinćhu ćhasquiñäpis. Jinaman'a Romap Puydï Mandacüninchicta ipanchaycul-lätac ‘Jesusmi rasunpa gubirnamäninchic'a’ nil nipäcuñä canpis” nicuyalcan. 8Niptinmi awturidäcunaca “Imapis talcülun'aćh” nil manchapacüśha cacuyalcäla. 9Chaymi Jasonpa illayninta chalalcul “Anmi imanuypis cacunqui” nil Jasontapis paywan cäcunätapis caćhaycälila. 10Chay tutalpüluptinñatacmi chalapacücunaca Pabloctawan Silasta Berea malcäman dispachälälila. Chayman ćhälälilmi, malca-masincuna juntunaculcänan wasiman Jesuspi willacü lipäcula. 11Chay Berea nunacunam Tesalonicaćhu nunacunäpïtá mas intirisniyu capäcuñä. Chaymi muyun-muyunpis isquirbishacunacta licapäcula “Pablo nishancuna rasunpachućh” nil tincuchiyninwan. 12Nishannuy captinñatacmi Jesusman achca Israelcuna chalapaculcäla jinaman allin cäniyu mana-Israel walmicunapis umricunapis. 13Chay Bereaćhüpis Pablo Diospa willacuyninta yaćhachishanta Tesalonica malcaćhu mana chalapacü Israelcuna yaćhälälilñatacmi cürrïlälimun. Chayćhümi Pablop cuntran limacuyalcan llapa nunamanpis mismichiyninwan. 14Jinapacüśhan-pachallam chalapacücunaca Pablocta lamar-läduman ayichiculcäla. Silaswan Timoteoñatacmi ichá chayllaćhu quïdaculcäla. 15Chay Atenas malcäcama Pablocta cumpañalcälilmi cutïlälimun “Silaswan Timoteo canan-pacha linanta Pablom munan” nil. 16Ñä Pablo Atenas malcäćhu Silasta Timoteocta alcayal chay malcaca imaymana diosninwan shipuchicüśha caśhanta licalculmi śhun'unpis tipship-tipshicuyäla. 17Chaymi chay juntunaculcänan wasićhu Israel-masincunawan ñatac Diosta manchacü mana-Israelcunäwanpis impïñuwan limapäcula. Jinaman pläsaćhu cä pï nunacunawanñapis muyun-muyunmi limayäla. 18Jinayaptinmi Epicuriu caśhta llaqui yaćhay-sapacunawan, ñatac Estoico caśhtapi umanllancunaca Pablocta tapuyta allacaycälila imapi limaśhantapis. Chayćhümi waquincuna: “¿Ima limaywanćha shiminta mishquichicuyan?” nipäcula. Juccunäñatacmi: “Juc-lädu malcap diosnincunap willacuyninta muyuchicüpisćhá” nipäcula. 19Chay nilcälilmi Areopago nishan nunacunap juntunaculcänanman puśhalcälil tapupäcula: “¿Willaycälimanquimanchun cay yaćhachicuyniquiwan imacta niycälimäśhayquitapis? 20Mana imaypis uyalipäcuśhätachućh jinam uyaliyalcächimanqui. Má, willaycälimay ya'acunapis yaćhapäcunäpä” nil. 21(Cay Atenas malcayücunacá ima muśhü willacuycunactapis uyalilcul, willanacuyllaćhümi ucupaculcäla.) 22Pabloñatacmi paycunap ćhawpinman śhaycucuycul: “Cay Atenas malcayu taytacuna, cay ñawïwan licaśhäcunam willaman amcuna diosniquicunaman chalapaculcäśhayquita. 23Cay malcayquiman yaycul ‘Má, imactash mayćhüshi alawapäcuñä’ nil pulishäćhümi licälú juc uycunaćhu ‘Cay patac uycunacá unanchäśha cayan Mana Lisishanchic Diospämi’ nil wätanćhu isquirbïshacta. Canan chay ‘Mana Lisisha Dios’ alawapäcuśhayquipïmi willaycälishayqui. 24“Cay allpa sïlu licalichï Diosmi cay allpäpa sïlüpa Taytan. Chaymi pay'a mana nï nunacunap lulaśhan wasicunallaćhu canan canchu, 25nïtac mayantapis nisitanchu imacta lulapunanpäpis. Aśhwanpa paymi llapanchictapis cawsayta, lluy imactapis uycamäninchic. 26“Pay'a jucllay nunallapïmi imaymana caśhtaman milachila, cay jinantin allpäćhu cawsapäcunanpä. Unanchaycapulatacmi timpucunätapis ñatac mayćhu yaćhapäcunanpäpis. 27Lluy caycunacta lulala llapa nunapis payta ashil masqui yataycuyllapapis talipäcunanpämi. Rasunpa llapanchicpïpis pay'a manam calućhüchu nï mana talinaćhüchu cayan. 28Aśhwanpa payćhümi cayanchic, puliyanchic, cawsayanchicpis. Quiquiquicunap waquinnin libru isquirbïniquicunapis cayta musyal ¿manachun ‘Diosninchicpa milayninmi ya'anchic canchic’ nil isquirbipäcula? 29“¿Chaynu rasunpa Diospa milaynin cayalchun, pinsayachwan nunacunca uman chalaśhan ürupi illaypi lumipïpis aläjacunacta lulaculcul ‘Caymi dios’ nimäśhanchicman? 30Ñatac unay timpućhu'a caynu upa lulaycunacta nunaca lulayaptinpis Dios'a manam imanilapischu. Cananñatacmi ichá mayćhüpis juchanpi wanaculcul cuticalcämunanpä lluyta ayayan. 31Cay jinantin pachäta aclacuśhan nunanwan cäraycachinanpämari juc muyun unanchäśha cayan. Cay rasunpa pasananta wañuśhanpi śhalcachimuśhanwanmi llapanchicta tantiachimanchic” nila. 32Cay “Wañücuna śhalcamunmi” nishanta uyalïlälilmi waquinnincuná asipapäcula. Waquinnincunañatacmi: “Juc muyunñamá masta uyaliycuśhayqui” nipäcula. 33Chayćhümi Pablo licula. 34Waquinnincunañatacmi ichá willaśhanman chalapaculcäla. Paycunam capäcula Dionisio śhutiyu wayapa chay Areopago nunacuna partipi, ñatac Damaris śhutiyu walmipis, jinaman juccunapis.


text: 1Jesucristuta chasquicog mayinsi waquin yarpaycäyan aysata micur mana jusalicuyashganta. Waquinnami yarpaycäyan aysata micur jusayog cayashganta. Sayno captinpis ama jamuränacuyaysu. Yäracog mayinsi tantyashgayquino mana tantyaptinpis paywan ama rimanacuyaysu. 3Aysata micurpis mana micurpis Jesucristuta chasquicog cäga lapanpis Tayta Diosninsipa wamranmi caycäyan. Sayno captenga aysata micog cäga ama jamuräsunsu aysata mana micog cagta. Aysata mana micog cagpis ama jamuräsunsu aysata micog cagta. 4¿Pitä gam canqui Jesucristuta chasquicog mayiquita jamuränayquipäga? Jusalicuptenga Jesucristumi juzgangapä. Jusalicuptinpis Jesucristoga imaypis tantyaycäsinmi jusalicushganta cacharinanpä. 5Waquin yäracog mayinsicunami yarpäyan Tayta Diosninsita alabananpä reguish junagla ali cashganta. Waquinnami yarpäyan Diosta alabananpä maygan junagpis ali cashganta. Reguish junagta acraptinpis o juc junagta acraptinpis ishcanpis alimi caycan Tayta Diosninsita alabaptenga. 6Shuntacaycur Tayta Diosninsita alabananpä juc junag waquin junagpita más ali cashganta yarparpis Tayta Diosta cäsucuyta munarmi sayno yarpaycäyan. Aysata micogcunapis Tayta Diosninsita agradëcicurmi micuyan. Aysata mana micogcunapis Tayta Diosta agradëcicurmi micuyninta micuyan. 7Cawarga Tayta Diosninsi munashganta ruranansipämi cawaycansi. Wanurpis Tayta Diospa naupanman chänansipämi caycansi. Saymi cawarpis wanurpis Jesucristupa maquincho caycansi. 9Cawashgapis wanushgapis maquincho sararämänansipämi Señorninsi Jesucristoga cruzcho wanush y nircurnami wanushganpita cawarimush. 10Lapansipis paypa maquincho caycarga ¿imanirtä yäracog mayinsicunata jamurar manacagman churaycäyanqui? Lapansitami imano cawashgansi-tupu Tayta Diospa naupancho Jesucristo juzgamäshunpä. 11Tayta Diosninsipa palabranchöpis cayno nirmi guelgaraycan: “Lapan runacunapis nogapa puntäman gongurpacayämongapä. Saychömi pï-maypis niyangapä lapanpäpis munayyog cashgäta.” 12Sayno munayyog captin lapansimi Tayta Diosninsita imata rurashgansitapis cuentata goshunpä. 13Sayno caycaptenga aysata micushganpita mana micushganpita amana jamuraynasu. Saypa trucanga shumag ricanacuyay yäracog mayinsicuna Jesucristuman imaypis yäracuyänanpä. 14Micunansipä aysa ali cashganta Jesucristo yachasish captinpis waquin yäracog mayinsicuna manami tantyacuyansu. Paycunaga ïdulupa jutincho pishtashgan aysata micur yarpäyan jusalicuycäyashgantami. Aysata micur jusalicuyashganta yarpaptenga alimi canman aysata mana micuyaptin. 15Gamcunapis aysata micuyashgayquipita pipis yarpachacuyman churacänanpä captenga ama micuyaysu. Aysata micuptiquega yäracog mayinsicuna lutanta yarpar Jesucristuman mananami yäracuyanganasu. Paycunata salvananpä Jesucristo wanush caycaptenga ama aysata micuyaysu. 16Lapanta micuyänayquipä libri cayaptiquipis yäracog mayinsi aysata micuyashgayquipita lutanta yarpänanpä captenga ama micuyaysu. 17Tayta Diospa maquincho cawaycarga micunalansipä upunalansipäga ama yarpachacushunsu. Saypa trucanga yarpachacushun alilata ruranansipä, pï-maywanpis ali cawanansipä y Santu Espiritupa yanapayninwan cushish cawanansipäpis. 18Jesucristuman yäracur sayno cawarga Tayta Diosninsi munashgantami ruraycansi. Sayno cawashgaga manami pipis jamurämäshunsu. 19Saynöpis yäracog mayinsicunawan ama jamuränacuyaysu. “¿Imanirtä nogano yarpanquisu?” nir pitapis manacagman churayänayquipa trucanga jucniqui jucniquipis shacyäsinacuyay Tayta Diosninsi munashganno cawayänayquipä. 20Tayta Diosninsi camashgan micuyga lapanpis alimi caycan micunansipä. Sayno captinpis ïdulupa jutincho pishtashgan aysata ama micuyaysu Jesucristuta chasquicog mayiqui lutanta yarpänanpä captenga. 21Jesucristuta chasquicog mayiqui lutanta yarpachacuptin aysatapis ama micuyaysu ni vïnutapis ama upuyaysu. Saynöla imapis jusa cashganta yarpaptenga ama rurayaysu. 22Sayno captinpis Señor Jesucristo nishganno ima micuypis micunansipä ali cashganta tantyarga alitami tantyaycäyanqui. Sayno captinpis micuyta mana munag cagtaga micuyänanpä ama exigiyaysu. 23Micunanpä mana ali cashganta tantyarga mejor ama micusunsu. Mana ali cashganta yarpaycar micorga jusalicuycanmi. Saynölami mana ali cashganta yarpaycar imatapis rurarga nogansipis jusalicuycansi.


text: 1Judea alpamanda Belén puiblupimi Jesús tiagsamurka. Chi alpapi kaugsanakuskata mandag, Herodes suti karka. Chiurakuna magu suti istrillakunata iachaikug taitakunaka, indi llugsidirunigmanda Jerusalén puibluma chaiagsamurkakuna. 2Chipika tapunakurka: —Judiukunapa atun mandag ña tiagsamuska, ¿maipitak ka? Istrilla pai tiagsamuska kawachigtami indi llugsidirupi kawarkanchi. Chimandami samurkanchi, paita kunguringapa. 3Chasa uiaspa, atun mandag Herodes i Jerusalenpi tukui kaugsanakug iapa mancharirkakuna. 4Herodeska, tukui iaia sasirdutikunata i Moisés ima niskata iachachig taitakunata kaiaspa, tapurkakunata: —Cristo, ¿maipitak tiagsamungapa willaraiá? 5Chiura ainirkakuna: —Judá alpamanda Belén puiblupimi willaraiá. Kasami Santu Ispirituwa ñugpamanda rimag nirka: 6Kam Belén, Judá alpamanda sug puiblukunamanda mas uchulla mana kangichu. Kambagmandami sug atun mandag llugsingapa ka. Paika, nukapa Israel alpamanda tukui runakunata kawaspa ñugpagmi kangapa ka. 7Chasa uiangallawa Herodeska, pakalla magukunata kaiaspa, allilla tapuchirka: —¿Imauramandatak chi istrilla llugsiskata kawarkangichi?—. 8Tukui tapuchispaka, nirka— Belenma riichi. Chipika, chi wawamanda allilla tapungichi. Paita tarispaka, willawagsamungichi, nukapas rispa, paita kungurigringapa. 9Chasa uiaspa, chi magukunaka chimanda llugsirkakuna. Chiura chi istrilla ñugpa kawaskaka, ikuti kawarispa, ñugparka. Belén puibluma chaiagrispa, chi wawa kaskapi saiarigrirka. 10Istrillata kawaspaka, magukuna iapa suma iuiachiiwa tukurkakuna. 11Chi wasi ukuma iaikugrispaka, wawata mama Mariawanta tarigrirkakuna. Kungurispaka, wawata mucharkakuna. Ima apamuskata paskaspaka, paita kararkakuna: kuri, suma asna insinsu, mira kupal. 12Chiuramanda, magukunata muskui ukupi willai tukurkakuna, Herodespagma mana kutingapa. Chimanda, pai kikinkunapagma sug ñambita kutirkakuna. 13Magukuna ña riskauramanda, atun Taita Diuspa anjilka, muskui ukupi kawarispa, Joseta kasami nirka: —Atarii. Wawata mamandiwanta, Ejipto suti alpama mitikuichi. Chi alpapi chisiagriichi, nuka ikuti kamta willankama. Herodesmi wawata wañuchingapa maskachingapa ka. 14Chi tutalla Joseka, atarispa, wawata mamandiwanta pusaspa, Ejiptoma mitikurkakuna. 15Chi alpapika kaugsagrirkakuna, Herodes wañunkama. Chasami atun Taita Dius, paipa Ispirituwa rimagwa ñugpata willaskasina tukugsamurka. Kasami ñugpamandata willaraiarka: “Ejipto alpamandami nukapa wambrata kaiarkani”. 16Herodeska iuiarigsamurka: “Nuka imasa niskasina, magukuna mana willawagsamurkakuna”. Chiwanka, iapa rabiawa tukugsamurka. Nispaka, suldadukunata Belén puibluma chi suiu kaugsanakuskapagma kacharka, tukui manara iskai wataiug kari wambrakunata wañuchingapa. Istrilla imaura kawariskata magukunata allilla tapuchiskawa iuiarispasi chasa kacharka. 17Sutipami Jeremías suti Santu Ispirituwa rimag ñugpata willaskasina tukugsamurka. Kasami ñugpamandata willaraiarka: 18Ramá suti puiblupi, iapa llakii wakaikunami uiariku. Chika, Rakel suti mamami paipa wawakunamanda wakaku. Mana mas paipa wawakuna kawarigsamungapa kagmandami ñi pi mana pudinkuna, paipa llakiita anchuchingapa. 19Ña Herodes wañuskauramanda, atun Taita Diuspa anjilka, Ejipto alpama rispa, ikuti Joseta muskui ukupi kawarigrirka, 20kasa nispa: —Atarii. Wawata mamandiwanta pusaspa, Israel alpama kutii. Wawata wañuchingapa munagkuna, ñami wañurkakuna. 21Chasa uiaspa José, atarispa, wawata mamandiwanta pusaspa, Israel alpama samurkakuna. 22Chaiagsamuspaka, iacharkakuna, Arkelao suti Herodespa wambra, Judea alpallapita mandag kagta. Chasa iachaspaka, mancharirka chi alpapi kaugsagringapa. Nispa, muskui ukupi paita willai tukuspa, Galilea suti alpama rirkakuna. 23Chima chaiagrispaka, Nazaret suti puiblupi kaugsai kallarirkakuna. Chasami Santu Ispirituwa ñugpata willaraiaskasina tukugsamurka. Kasami willaraiarka: “Paika, nazareno sutimi kangapa ka”.


text: 1Efeso llaqtapi iglesiaq angelninman qelqay: Paña makinpi qanchis qoyllurkunata hap'iqmi, qanchis qori candelero chawpipi puriqmi kay hinata nin: 2Ñoqan yachani lliw ruwasqaykikunata, sinchi llank'asqaykikunata, pacienciasqaykitapas. Yachallanitaqmi mana allin kaqtaqa mana hinallatachu qhawasqaykita, mana apóstol kashaspa “apostolmi kayku” niqkunata probaspa llulla kasqankuta hap'isqaykitapas. 3Qanqa sutiyraykun pacienciarqanki, muchurqanki, mana sayk'uspan ñoqarayku sinchita llank'arqanki. 4Chaywanpas kashanmi contraykipi: Manan ñawpaq hinañachu munakuwanki. 5Chay hinaqa, yuyariy manaraq urmashaspa imaynachus kasqaykita, hinaspa huchaykikunata saqepuspa Diosman kutirikuspayki ñawpaqkaq ruwasqaykikunata ruway. Manapuni Diosman kutirikuqtiykiqa usqhayllan qanman hamusaq, hinaspa candeleroykita maypichus kashasqanmanta wikch'usaq. 6Chaywanpas, kashanmi qanpa allinniykipaq: Nicolaita nisqa runakunaq ruwasqankuta cheqnikusqayki, chaykunatan ñoqapas cheqnikullanitaq, nispa. 7Ninriyoqqa iglesiakunaman Santo Espirituq nisqanta uyarichun. Atipaqmanqa kawsay sach'amantan mikhuchisaq, chay sach'an Diospa paraisonpi kashan, nispa. 8Esmirna llaqtapi iglesiaq angelninman qelqay: Ñawpaq kaqmi, qhepa kaqmi, wañusqanmanta kawsarimpuqmi kay hinata nin: 9Ñoqan yachani sasachakuykunapi ñak'arisqaykita, wakcha kasqaykitapas, ichaqa qhapaqmi kashanki. Yachallanitaqmi mana judío runa kashaspa “judío runan kayku” nispa ñakasqasuykitapas, chaykunaqa Satanaspa huñukuy t'aqanmi kanku. 10Ñak'arinaykimantaqa ama manchakuychu. Saqran wakinniykichista carcelman churachisunkichis, probasqa kanaykichispaq, hinaspan chunka p'unchayta ñak'arinkichis. Qanqa hunt'aqllapuni kay wañunaykiña kaqtinpas, ñoqataq wiñay kawsay coronata qosqayki, nispa. 11Ninriyoqqa iglesiakunaman Santo Espirituq nisqanta uyarichun. Atipaqtaqa manan imananqapaschu iskaykaq wañuyqa, nispa. 12Pérgamo llaqtapi iglesiaq angelninman qelqay: Iskay ladon filo espadayoqmi kay hinata nin: 13Ñoqan yachani maypichus tiyasqaykita. Qanqa tiyanki Satanaspa kamachikusqan cheqaspin, chaywanpas hunt'aqllapunin sutiypi hap'ipakushanki. Ñoqapi iñiyniykitaqa manapunin saqerqankichu, qankuna ukhupi kaq hunt'aq testigoy Antipastaña Satanaspa tiyasqanpi wañuchishaqtinkupas. 14Chaywanpas kanpunin contraykipiqa: Wakinniykichismi Balaampa yachachikuyninta ruwashankichis. Chay Balaanmi Balacta yachachirqan Israel runakunata huchaman urmachiyta, idolokunaman sacrificio haywasqata mikhunankupaq, wasanchay huchata ruwanankupaqwan. 15Hinallataq wakinniykichispas Nicolaita nisqa runakunaq yachachikuyninta ruwashankichis. 16Chay hinaqa, huchaykita saqepuspa Diosman kutirikuy, mana chayqa usqhayllan hamusqayki, hinaspan simiymanta lloqsimuq espadawan chay runakuna contra maqanakusaq, nispa. 17Ninriyoqqa iglesiakunaman Santo Espirituq nisqanta uyarichun. Atipaqmanqa pakasqa “maná” nisqa t'antatan mikhuchisaq, hinallataq huch'uy rumichata qosaq, chay rumichapin mosoq suti qelqasqa kanqa, chaytan mana pipas reqsinchu, aswanpas chayta chaskiqllan, nispa. 18Tiatira llaqtapi iglesiaq angelninman qelqay: Rawrashaq nina ñawikunayoq, chakinkunapas k'anchashaq bronceman rikch'akuq Diospa Churinmi kay hinata nin: 19Ñoqan yachani ruwasqaykikunata, munakuyniykita, iñiyniykita, llank'asqaykita, pacienciasqaykitapas. Yachallanitaqmi ñawpaqkaq ruwasqaykimantaqa kunan astawan ruwashasqaykitapas. 20Chaywanpas kashanmi contraykipi: Qanqa “profetisan kani” niq chay Jezabel warmitan hinallata qhawashanki, payqa kamachiykunatan yachachikuyninwan q'otun, chaymi paykunaqa wasanchay huchapi purinku, idolokunaman sacrificio haywasqakunatapas mikhunku. 21Ñoqaqa chay warmiq Diosman kutirikunanpaq tiempota qorqanin, ichaqa manan chay wasanchay huchapi puriyninta saqeyta munarqanchu. 22Kunanmi Jezabelta sinchitapuni onqochisaq, hinallataq paywan wasanchaqkunatapas sinchita ñak'arichisaq, manachus chay millay ruwasqankumanta Diosman kutirikunqaku chayqa. 23Wawankunatapas wañurqarichisaqmi, hinan llapa iglesiakuna yachanqaku sonqokunatapas, yuyaytapas t'aqwiq kasqayta. Sapankaykichistataq ruwasqaykichisman hina muchuchisqaykichis. 24Tiatira llaqtapi wakinniykichismanmi nimuykichis: Qankunaqa manan chay Jezabelpa yachachikuyninta chaskirqankichischu, “Satanaspa pakasqa yachayninkuna” nisqankutapas manan reqsirqankichischu. Qankunamanqa manan wak sasa ruwaytachu kamachirqaykichis, 25aswanpas qankunaqa imatachus yachasqaykichispi qaqata sayaychis kutimunaykama. 26Pipas atipanman, hinaspa ñoqaq munasqay ruwaykunata tukukuykama hunt'anman chayqa, ñoqan payman atiyta qosaq suyukunata kamachinanpaq, 27imaynan ñoqamanpas Yayay atiyta qowarqan hinata, hinaspan fierro varawan paykunata kamachinqa, t'uru manka hinataq ñut'u p'akisqa kanqaku. 28Paymanqa qollasaqtaqmi pacha paqariy ch'askatapas, nispa. 29Ninriyoqqa iglesiakunaman Santo Espirituq nisqanta uyarichun, nispa.


text: 1Chayrayku, Cristowan khuska kawsarichisqa kaspa, mask'aychej janaj pachapi kaj imasta, maypichus Cristoqa Dios Tataj pañampi tiyasqa kashan, chaymanta. 2Jinallataj janaj pacha imaspi yuyaychej, ama kay pacha imaspeqa, 3imaraykuchus qankunaqa wañorqankichejña, kawsayniykichejtaj Diospi pakasqa kashan Cristowan khuska. 4Cristomin kawsayniykichejqa. Pay rikhurimojtin, qankunapis rikhurillankichejtaj jatun kaynimpa k'anchaynimpi, Paywan khuska kanaykichejpaj. 5Chayrayku wañuchiychej ari qankunapi kaj kay pachaj sajra munayninta: Khuchichakuyta, millay ruwayta, sajra imasta munapayayta, sajra kajta moq'eyta, anchata qolqeta munapayayta ima; chayqa lantita yupaychaywan ninakun. 6Chay imasrayku Diospa k'ajaj phiñakuynin urmamonqa mana kasojkunaj patanman. 7Qankunapis ñawpajta chay imasta ruwaspa kawsaj kankichej. 8Kunanrí saqeychej kay tukuy imasta: Phiñakuyta, rabiakuyta, wajkunamanta sajra yuyayta, p'enqaypi rikhurichispa rimayta, millay parlaykunata ima. 9Amallataj purajmanta llullanakuychejchu. Qankunaqa chay mawk'a runa jina kawsayta saqerqankichejña, 10mosoj runamanta p'achawan jina p'achallikunaykichejpaj. Chay mosoj runaqa Ruwajnimpa rijch'ayninman jina mosojyachisqapuni kashan, Diosta sumajta rejsinaykichejpaj. 11Chay kawsaypitaj manaña imananchu mana judío kasqan, chayrí judío kasqan, nitaj circuncidasqa kasqan, chayrí mana circuncidasqa kasqan. Manallataj imananchu waj llajtayoj kay, monte runa kay, nitaj wata runa kay, chayrí mana wata runa kaypis. Manachayqa Cristoñamin aswan sumajqa, Paytaj tukuyninchejpi kashan. 12Qankunaqa Diospa ajllakusqasnin kankichej, Paypaj t'aqasqa, may munasqataj. Chayrayku kay imaswan p'achawan jina p'achallikuychej: Khuyakuywan, k'acha kaywan, llamp'u sonqo kaywan, mana phiñakoj kaywan, pacienciawan ima. 13Ujkuna ujkunawan paciencianakuspa, purajmanta perdonanakuychej, sichus pipis wajpa contrampi imatapis ruwan chayqa. Imaynatachus Cristoqa juchasniykichejta perdonarqa, ajinallatataj qankunapis ujkunata perdonaychej. 14Astawanqa, munakuywan p'achawan jina p'achallikuychej, imaraykuchus munakoyqa chay tukuyninta ujllaman sumajta tukuchin. 15Cristomanta jamoj sonqo tiyaykoyqa sonqoykichejpi nichun imatachus ruwanaykichejta, imaraykuchus uj cuerpolla kaspa wajyasqa kankichej allillanta kawsakunaykichejpaj. Jinallataj Diosman graciasta qoychej. 16Cristoj parlasqasnenqa sonqoykichejpi allin junt'a kachun. Qankunataj ujkuna ujkunawan yachachinakuychej, k'aminarikuychejtaj tukuy yachaywan. Señorta agradecekuychej tukuy sonqo salmoswan, himnoswan, Espirituman jina takiykunawan ima. 17Parlaspapis, ruwaspapis, tukuy imata Señor Jesuspa sutimpi ruwaychej, Dios Tataman graciasta qospa. 18Qosayoj warmis, sapa ujpis qosaykichejwan k'umuykukoj sonqo kaychej, imaraykuchus chaymin allin Señorpi kajkunapajqa. 19Jinallataj qosaspis, warmiykichejta sapa ujpis munakuychej, amataj paykunata llakichiychejchu k'umuykachachispa. 20Wawas, tataykichejta, mamaykichejta kasuychej tukuy imapi, imaraykuchus chaymin Señorta kusichin. 21Tatas, qankunapis ama wawasniykichejpa sonqosninkuta nanachiychejchu, ama q'enaqakunankupaj. 22Wata runas, patronesniykichejta tukuy imapi kasuychej. Amataj paykunaj rikunallankutachu kamachisqankuta ruwaychej, imaynatachus wakin runas allimpaj qhawasqa kanankupaj ruwanku, jinataqa; astawanqa tukuy sonqo paykunata kasuychej, Diosta manchachikuspa. 23Tukuy ima ruwanaykichejta tukuy sonqo allinta ruwaychej, Señorpaj jina, ama runapaj jinaqa, 24yachaspa Señormanta t'inkata jina herenciata jap'inaykichejta. Qankunaqa cheqamanta Cristo Señortapuni sirvishankichej. 25Pichus sajrata ruwajqa sajrallatataj oqharenqa, imaraykuchus Diosqa tukuy runasta uj rejllata qhawan.


text:
Christian Michelsen
Peter Christian Hersleb Kjerschow Michelsen ( * 11 ñiqin pawqar waray killapi 1905 watapi paqarisqa Bergen llaqtapi - 29 ñiqin inti raymi killapi 1925 watapi wañusqa Fjøsanger llaqtapi), huk Nurwiga mama llaqtap taripay amachaq, pulitiku wan Uma kamayuq.
11 ñiqin pawqar waray killapi 1905 watamanta 28 ñiqin kantaray killapi 1907 watakama ñawpaq kuti Nurwigapa Uma kamayuqnin karqan.
Tayta: ; Mama:
Ñawpaq warmi:
Churinkuna:
Yachaywasi:
Qillqasqankuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Christian Michelsen.


text: 1Chaypacha manchay yarqhay karqa tukuy chay jallp'api. Chayqa waj yarqhay karqa, Abrahampa tiempompi, chay yarqhaymanta. Chayrayku Isaacqa Gerarman tiyakoj riporqa, maypichus filisteospa reynin Abimelec tiyakorqa, chayman. 2Chaypi Tata Diosqa payman rikhurispa, nerqa: Ama riychu Egiptoman. Tiyakullay, maypichus Noqa nisqayki, chaypi. 3Kunanraykoqa kay jallp'allapiraj tiyakushay. Noqa qanwan kasaj, bendecisqaykitaj. Qanman, mirayniykimanwan kay jallp'asta qosqaykichej. Ajinamanta junt'asaj, tatayki Abrahamman imatachus qonayta nerqani, chayta. 4Mirayniykita ashkhata mirachisaj cielopi ch'askas chhikata, jinaspataj paykunaman kay jallp'asta qosaj. Chantapis paykunanejta tukuy naciones kay pachapi bendecisqa kanqanku, 5imaraykuchus Abrahamqa kasuwarqa, junt'arqataj nisqasniyta, leyesniyta, kamachisqasniytawan. 6Jinamanta Isaacqa Gerarpi qhepakorqa. 7Chay cheqaspi tiyakojkunataj warminmanta taporqanku. Isaacrí kuticherqa: Payqa panay, nispa, imaraykuchus manchachikorqa warmiy, niyta, yuyaspa warmin Rebecarayku payta wañuchinankuta. Rebecaqa k'achita karqa. 8Chay qhepata unaytaña chaypi tiyakusqankumanta, uj kuti filisteospa reynin Abimelec wasi ventanamanta qhawaspa, rikorqa Isaacta warmin Rebecata munarikushajta. 9Chaymantaqa wajyachimuspa, nerqa: Ajá, chay warmeqa warmiykipunichu, manachu? Imaraykutaj qan niwanki panayki kasqantari? nispa. Isaactaj kuticherqa: Yuyarqani payrayku wañuchinawaykichejta, nispa. 10Abimelectaj nerqa: Imaraykutaj kayta ruwawaykuri? Tumpamantawanqa mayqenchá kay llajtamanta warmiykiwan puñuykunman karqa; qanqa ajinamanta juchallichiwaykuman karqa, nispa. 11Chaymantaña Abimelecqa kamacherqa tukuy runasninman: Pichus kay runata, chayrí warminta t'ojpejqa wañuchisqa kanqa, nispa. 12Chay wata Isaacqa chay jallp'api tarporqa, sumajtataj poqocherqa, imaraykuchus Tata Diosqa payta bendecerqa. 13Jinamanta payqa tukuy imasniyoj kanankama maytapuni qhapajyaykorqa. 14Tiyaporqa ashkha ovejasnin, ashkha wakasnin, jinallataj michejkunampis. Chaymanta filisteos maytapuni payta chhoqonaykukorqanku. 15Tatan Abraham kawsashaspa, chaynejpi kamachisninwan yaku pujyusta allachisqa, chaykunamampis filisteosqa jallp'awan junt'aracherqanku. 16Abimelectaj Isaacman nerqa: Ripuy kaymanta; qanqa anchataña qhapajyanki, noqaykumantapis astawanña, nispa. 17Jinamanta Isaacqa riporqa chaynejmanta Gerar Valleman, chaypitaj tiyakuyta qallarerqa. 18Chaypi yaku pujyusta ujtawan allachillarqataj, tatan Abraham chaynejpi tiyakushaspa allachisqa, chaykunata, mayqenkunatachus filisteos p'ampararqanku Abraham wañupusqanmanta qhepaman, chayta. Sutisnintapis sutichararqa, tatan ima nispachus suticharqa, chayllawantaj. 19Uj kuti Isaacpa kamachisnin uj pujyuta allashaspa, tarerqanku phullchimushaj yakuta. 20Chayta rikuspa, Gerarmanta michejkunaqa Isaacpa michejninkunawan maqanakorqanku: Noqaykojta chay yakoqa, nispa. Chayrayku Isaacqa chay pujyuta suticharqa: Maqanaku, nispa. 21Kamachisnenqa waj pujyutañataj allarqanku, chay patapipis maqanakullarqankutaj; chayrayku chaytaqa Isaac suticharqa: Chejninaku, nispa. 22Isaacqa chay cheqamanta karunejman rispa, waj pujyutañataj allacherqa. Chaypeqa manaña maqanakorqankuchu; chayrayku chay pujyuta suticharqa: Allimpi Kawsay, nispa. Kunanqa Tata Dios saqewanchej allimpi kakojta, chayrayku tukuy imapi ñawpajman risunchej, nispa nerqa. 23Chaymanta Isaacqa wicharerqa Beersebaman. 24Chay ch'isi Tata Diosqa payman rikhurispa, nerqa: Noqa kani tatayki Abrahampa Diosnin. Ama manchachikuychu, imaraykuchus Noqa qanwan kashani. Kamachiy Abrahamrayku bendecisqayki, mirayniykitapis ashkhayachisaj, nispa. 25Isaacqa jaqaypi uj altarta ruwarqa, chaypitaj Tata Diospa sutinta oqharerqa Diosnimpaj rejsikapusqanrayku. Chaynejpi jarakuspa, toldota sayachikorqa, kamachisnimpis uj yaku pujyuta allarqanku. 26Chaymanta qhepata Abimelecqa Gerarmanta jamorqa Isaacwan parlaj. Paywantaj jamorqanku kawsaqen Ahuzat, soldadosta kamachej Ficol ima. 27Isaacqa paykunaman nerqa: Qankuna chejnikushawaspa, jallp'asniykichejmantapis qharqomushawaspa, imajtintaj taripawaj jamunkichejri? nispa. 28Paykunataj kuticherqanku: Noqayku rikuyku qanwan Tata Dios kasqanta; chayrayku noqayku munayku qanwan uj tratota ruwayta. Chay tratoqa kay jina kanqa: 29Qan ama ima sajratapis ruwawasqaykuchu, imaynatachus noqayku mana qanta imanarqaykuchu, ajinata. Astawanqa qampaj allinta ruwarqayku, kachamporqayku k'achamanta, chayman jinataj qanqa Tata Diospaj allin qhawasqa kanki. 30Chaymanta Isaacqa sumaj mikhuykunata wayk'ucherqa. Chantá tukuyninku mikhorqanku, ujyarqankutaj. 31Q'ayantintaj tutamanta jatariytawan, tratota ruwarqanku purajmanta. Jinaspataj, Isaacqa paykunata kacharpayarqa: Tinkunakama, nispa; jinallataj paykunapis: Ripusqayku, nispa nerqanku, tukuy sonqo kawsaqesnin jina. 32Chay kikin p'unchayllataj Isaacpa kamachisnin jamorqanku willaj yakuta tarisqankuta, chay allasharqanku, chay pujyupi. 33Isaactaj chay pujyuta suticharqa: Seba, nispa. Chayrayku chay llajtaqa kunankama Beerseba nisqa kashan. 34Chaypacha Esauqa tawa chunka watasniyojña karqa. Pay casarakorqa heteo Beerej ususin Juditwan. Chantá casarakullarqataj ujnin heteo Elonpa ususin Basematwan. 35Chay iskay warmis Isaacta, Rebecatawan mayta llakichej kanku.


text: 1Kanmi qolqe horqona mina, kanmi maypichus qori ch'uyanchana. 2Fierropas hallp'amantan horqokun, cobrepas rumikunata unuyachispan ruwakun. 3Runaqa hallp'aq ukhu sonqonman haykuspan tutayaqllapi mina rumita maskhan, chaypin laqhayaqtapas k'anchayninwan p'unchayman tukuchin. 4Llaqtakunamantapas sinchi karupin, ranra qhatapin mina t'oqota hasp'in, ch'inneq ch'usaq cheqaskunapin runakunaqpas mana purinankunapin waskhapi warkuykusqa llank'anku. 5Patan hallp'apin mikhuykuna wiñaykushan, pachanpitaq nina rawrachisqa hinaraq kaykushan. 6Chay qaqakunapin anqas umiña kashan, qoripas hallp'awan chhaqrusqan kashan. 7Manan ima suwa ankakunapas mina ñantaqa rikunchu, waman ankapas manallataqmi hayk'aqpas rikunchu. 8Salqa animalpas manan chaynintaqa purinchu, leonkunapas manallataqmi saruykunkuchu. 9Runaqa ch'ila qaqatan t'oqon, orqoq saphintaraq t'iramun. 10Qaqakunapin suchuna t'oqokunata ruwakun, chaypitaqmi imaymana qhapaq kaykunata tarin. 11Mayukunaq paqarimusqantapas qhawararqamunmi, sut'imanmi horqomun pakasqa kaqkunatapas. 12Chay hinari, ¿maymantataq yachayri hamun? ¿May cheqaspitaq kashan yuyayniyoq-kayri? 13Runaqa manan yachanchu yachaypa maypichus tiyasqantapas, manan runa ukhupipas tarinchu. 14Chinkay-chinkay ukhupas: Manan kaypiqa kanchu, ninmi, lamar-qochapas: Manan ñoqaqa hap'inichu, nillantaqmi. 15Manan ch'uya qoriwanpas tarikunmanchu, manan qolqewanpas rantikunmanchu. 16Manapunin chaninniyoq qoriwanpas rantikunmanchu, manapunin alqa umiñawanpas, anqas umiñawanpas tarikunmanchu. 17Qorimanta qespimantapas aswan chaninniyoqpunin, manapunin rantikunmanchu ch'uya qori alhajakunawanpas. 18Yachaywan tupachisqaqa coralpas qespipas yanqan, perlamanta aswan chaninniyoqqa yachaypunin. 19Yachaywan tupachisqaqa Etiopía suyu q'ellu umiñapas yanqan, manapunin sinchi chaniyoq qoriwanpas rantikunmanchu. 20Chay hinari, ¿maymantapunitaq yachayri hamun? ¿May cheqaspipunitaq yuyayniyoq-kayri kashan? 21Ima rikch'aq animalkunapas manan yachaytaqa rikunchu, phalaq animalkunapas manan chaytaqa rikunchu. 22Wañuy-pachawan aya p'ampanawanpas ninkun: Yachaymantaqa rimaqllatan uyariyku, nispa. 23Ichaqa Diosllan reqsin yachaypa ñannintaqa, payllan yachan maypi kasqanta. 24Payllataqmi hallp'aq cantonmanta cantonkamaraq rikun, hanaq pacha urapi kaqtapas llapallantapunin reqsin. 25Diosqa wayraman kallpata qoshaspan, lamar-qochamanpas qorpata churashaspan, 26paraq parananpaqpas kamachikuyta churashaspan, chikchiq mayninta purinantapas kamachikushaspan, 27rikullarqantaq yachaypa imayna chaniyoqchus kasqanta, allinta qhawarispataq: Allinmi, nirqan. 28Hinaspan Diosqa runakunata nirqan: –Ñoqa Señor Diosta manchakuymi yachayniyoq-kayqa, mana allin-kaymanta t'aqakuymi yuyayniyoq-kayqa, nispa.


text: 1Cangunaga Yaya Dios llaquishca huahuaguna asha paishina ana anguichi. 2Jesucristo ñucanchita llaquishami ñucanchi juchamanda huañura Diosta cushiyachingahua. Pai chasna llaquishcacuinta cangunahuas pariu llaquinacuichi. 3Canguna Diospa runaguna ashami ima mana ali rashcagunatahuas ama ranguichichu. Ashiyashcatas, ima mana alita rashcatas, shuccuna charinata munashcatahuas, quiric muntunbi chi tunugunata mana imatas yuyarinachanguichi canguna Diospac asha. 4Chasnallata ima jiridsa shimitas mana rimaichichu. Jiridsa asina shimigunas mana balinzhu, chasna acpi ama chigunata rimanguichichu. Astahuanbas Diosta pagrachu nisha causana anguichi. 5Caitaga sirtu yachanguichimi, maican huarmita munac runaga, maican jiridsata rac runaga, shuccuna charishcagunata munasha yanga dioscunata mañac runaga, Cristo mandaushcaibi Diospagma pactanataga mana ushangachu, imatas mana japingachuraun. 6Chi juchata rashcagunamandami Diosta mana cadsuc runagunataga pai yapa piñasha libachinga. Canguna chasna yachasha ima pihuas yanga shimihuan cangunata umachichun chicuinta rangahua. 7Chasna acpi chi tunu rauc runagunahuan ima cumpañanguichichu. 8Ñáaupaga canguna juchata raushaga ansa ucuibishina puriuranguichi. Señor Jesucristohuan shuglla tucushcamandami cunanga punzhaibi puriucuinta tucushcanguichi. Chasna tucusha punzhaibi puriu runacuinta causaichi. 9Jesucristota quirisha punzhaibi puriucuinta runagunaga shuccunata llaquisha yanapanaun, alita ranaun, mana llullasha sirtuta rimanaun. 10Chasna causasha Señor Jesucristo munashcata ranata yuyarina anguichi. 11Chi mana aligunata rasha ansa ucuibicuinta puriu runata ama catinguichichu. Astahuanbas canguna sumac causauta ricusha paiguna mana alita raushcata ripararinaunga. 12Paiguna pacalla chasna rashcagunata cuintangahuaca pinganayacta man. 13Chasna acpi tucui rashcagunata alitas mana alitahuas punzhaibi churacpiga imasna acpas ricuringami, tucui ali rashcagunaga punzhacuinta ashcamanda chi mana ali rashcaguna sirtu jiridsa acta ricuchinaungami. 14Punzhaga tucui imatahuas pagllai ricuchiunmi. Chimanda casna rimashca tiyanmi: Nicchari, puñuucuinta aungui, huañushcashina auc jatari. Cristomi candaga can puriushcai punzhaibishinami purichinga. 15Chasna acpi alita yuyarisha causai. Ama yuyai illac runacuinta purichichu, astahuanbas ali yuyaiyuc runacuinta causaichi. 16Cunan uras runaguna yapa juchata rasha mana alita puriunguna. Cangunaga tucui uras alita rasha causaichi. 17Chasna acpi mana intindic runashina ama puringuichichu. Astahuanbas Señor Jesucristo munashcata ranata yachaichi. 18Chasnallata ama machaichichu. Machanaga ñucanchi causaita huaglichinmi. Chi Diospa Samai jundashca aichi. 19Chasna asha salmosmanda tucui canguna pariumanda Diospa shimimanda yachachinacuichi alabasha cantanagunatahuas. Diospa Samai yuyachishca cantanagunatahuas. Canguna shungüi cushihuan cantasha Señor Jesucristota alabaichi. 20Señor Jesucristo shutihuan Yaya Diosta imamandahuas tucui uras pagrachu ninguichi. 21Cristota manzhashcamanda pariu cangunapura yanapanacuichi. 22Huarmiguna canguna carita cadsuna manguichi Cristota uyashcashina. 23Cristoga paihua runagunata quishpichishcamandami paiguna umacuinta mandauc man, paita quiriccunaga paihua aichacuinta man. Chasnallata carigunaga chicuintallatami canguna huarmihua umacuinta mandauc manguichi. 24Quiriccuna Cristota uyasha causashcacuintami huarmigunaga canguna carita tucuibi uyasha cadsuna manguichi. 25Cristo paihua runagunata yapa llaquisha paigunamanda huañura. Chicuintallatami cariguna, canguna huarmita llaquina anguichi. 26Jesucristo huañura paihua runaguna Diospa shimita pactachishcamanda, bautisarishcamandahuas Diospac tucunauchun nisha. 27Quiriccuna ima juchas, ima jiridsas, ima mana aligunahuas illac tucunauchun nishami Cristo huañura paiguna paihuacpi jucha illac angahua, yapa ali, sumac tucungahua. 28Cariguna chicuintallatami canguna huarmita llaquina anguichi camba quiquin aichata cuirasha llaquiushcacuinta. Maican cari paihua huarmita llaquisha paihua quiquin auc aichatashina llaquinmi. 29Yachanguichi mana pihuas paihua quiquin aichallatataga piñanzhu randi alita micushami, chimanda alita cuirarin. Cristoga chicuintallatami paita quiriccunata llaquisha cuiraunmi, carashcacuinta pai munashcata yuyachin. 30Ñáucanchi pariu paihua aichacuinta ashcamandami ñucanchita alita cuiran. 31Diospa shimibi chimanda casna quillcashca tiyan: Shuc cari paihua mamatas yayatas saquisha, paihua huarmihuan llutarisha paiguna ishcai chican ashallata shuc aichacuintalla tucungauna nin. 32Chiga Cristo paita quiric runagunahuan shuglla tucushcamandami yachachiun. Chi yachachishcaga ñaupa uras mana intindishca aucpas cunanga intindinalla an. 33Diospa shimi chasnallata nin: Caran cari paihua huarmita llaquina manguichi amu aichata llaquishcacuinta. Huarmiga paihua cari nishcata pactachina manguichi nin.


text: 1Señor Diosmi Señorniyta nirqan: “Paña ladoypi tiyaykuy, awqaykikunata chaki sarunaykiman churanaykama”, nispa. 2Señor Diosmi Sionmanta kamachikunayki varata qomusunki: ¡Awqaykikunata kamachiy! nispa. 3Ch'uyallaña p'achantin awqa-tinkuyman lloqsiqtiykin llaqtaykiqa paymantakama qatikusunki. Pacha illarimuy sulla hinan p'unchay-p'unchay waynayashanki. 4Señor Diosmi jurarqan: Qanmi Melquisedec hina sacerdote kanki, wiñaypaqmi sacerdote kanki, nispa, jurasqantaqa manan p'akinqachu. 5Señor Diosqa paña ladoykipin kashan, k'arak phiñakusqan p'unchaypin reykunata ñut'unqa. 6Suyukunatan huchachanqa, ayakunatan tawqaykunqa, pachantinpin kamachikuqkunata sarunqa. 7Reyqa ñan pata mayumantan ukyanqa, chaymi kallpachakuspa atipanqa.


text: 1Eliasmi muyuq wayrapi hanaq pachaman Señor Diospa hoqaripunanpaqña kashaqtin, Eliseopiwan Gilgalmanta risharqanku. 2Hinan Eliasqa Eliseota nirqan: –Kaypi qhepakuy, Señor Diosmi Betelman rinaypaq kamachiwan, nispa. Eliseotaq kutichirqan: –Señor Diospa sutinpin qanpa sutiykipiwan jurani, manan qhepaymanchu, nispa. Hinan Betelman kuska rirqanku. 3Betelpi tiyaq profetakunataq Eliseowan tupaq lloqsimuspanku payta nirqanku: –¿Yachankichu yachachiqniykita qayllaykimanta Señor Diospa apakapunanta? nispa. Eliseotaq kutichirqan: –Arí, yachaniñan, ch'inlla kaychis, nispa. 4Eliasqa wakmantan Eliseota nirqan: –Kunanqa kaypi qhepakapuy, Señor Diosmi Jericoman rinaypaq kamachiwan, nispa. Paytaq kutichirqan: –Señor Diospa sutinpin qanpa sutiykipiwan jurani, manan qhepaymanchu, nispa. Hinan Jericoman kuska rirqanku. 5Jericopi tiyaq profetakunataq Eliseoman qayllaykuspa nirqanku: –¿Yachankichu yachachiqniykita qayllaykimanta Señor Diospa apakapunanta? nispa. Eliseotaq kutichirqan: –Arí, yachaniñan, ch'inlla kaychis, nispa. 6Hinan Eliasqa Eliseota nillarqantaq: –Valekuykin, kaypi qhepakapuy, Señor Diosmi Jordanman rinaypaq kamachiwan, nispa. Paytaq kutichirqan: –Señor Diospa sutinpin qanpa sutiykipiwan jurani, manan qhepakuymanchu, nispa. Chaymi iskayninku kuskallapuni risharqanku. 7Jericopi tiyaq phisqa chunka profetakunataq qhepankuta rirqanku. Eliastaq Eliseopiwan Jordán mayu pataman chayaspa sayaykurqanku, profetakunapas paykunaq as chhikan qhepaneqninpi sayaykullarqankutaq. 8Hinan Eliasqa capanta k'uyurqan, hinaspa chaywan mayuta waqtaykurqan, chaymi unuqa iskay ladoman t'aqakurqan, iskayninkutaq ch'akinta chimparqanku. 9Chimparqospankuñataq Eliasqa Eliseota nirqan: –Manaraq qayllaykimanta hoqarisqa kashaqtiy mañakuway, ¿imatan qanpaq ruwanayta munanki? nispa. Paytaq nirqan: –Valekuykin, espirituykiq atiyninwan kallpachawanaykita qanpa rantiykipi qhepanaypaq, nispa. 10Eliastaq nirqan: –Sinchi sasatan mañakunki, ichaqa qayllaykimanta hoqarisqa kasqayta rikunki chayqa chaskinkin, mana hinaqa, manan chaskinkichu, nispa. 11Iskayninku parlaspa rishaqtinkutaq, huk nina carreta nina caballokunantin chawpinkuman haykuspa t'aqarqan. Hinan Eliasqa huk muyuq wayrapi hanaq pachaman wicharipurqan. 12Eliseotaq chayta rikuspa qaparirqan: ¡Taytalláy! ¡Taytalláy! ¡Qanqa Israelpa atiyniyoq hark'aykuqninmi karqanki! nispa. Eliseoqa manan hayk'aqpas Eliasta rikurqanñachu. Payqa llakikuymantan p'achanta hap'ispa iskayman llik'irqan. 13Chaymantataq Eliseoqa Eliaspa urmaykamuq capanta hoqarispa kutipurqan, Jordán mayu patapitaq sayaykurqan. 14Hinaspanmi Eliaspa capanwan unuta waqtaykuspa nirqan: ¿Maypin kashan Eliaspa Diosnin Señor Diosqa? nispa. Waqtaykuqtin hinan unuqa iskayman t'aqakurqan, chaymi Eliseoqa ch'akinta chimparqan. 15Chimpapi qhepaq Jericomanta profetakunataq chayta rikuspanku nirqanku: Eliaspa atiyniyoq espiritunmi Eliseopi qhepapun, nispa. Chaymi Eliseota chaskiq rirqanku, qayllaykuspataq ñawpaqenpi qonqorikurqanku. 16Hinaspa nirqanku: –Qhawariy, ñoqayku kamachiykikunawanmi kashan kallpayoq phisqa chunka qharikuna, chay hinaqa, kachasun yachachiqniyki maskhaqta. Paqtan Señor Diospa Espiritun hoqarispa mayqen orqomanpas wayq'omanpas wikch'unman karqan, nispa. Eliseotaq kutichirqan: –Ama kachaychischu, nispa. 17Sinchita rimapayaqtinkutaq Eliseoqa uyakurqan, hinaspa: –Kachaychis, nirqan. Paykunataq kacharqanku phisqa chunka qharikunata, hinan paykunaqa kinsa p'unchay maskhamuspa mana tarimurqankuchu. 18Chaymi Jericó llaqtapi Eliseoq kasqanman kutimpurqanku, Eliseotaq paykunata nirqan: –Ñoqaqa “ama riychischu” nirqaykichismi, nispa. 19Chay llaqta runakunataq Eliseota nirqanku: –Qhawariy, kay llaqtaq kasqan cheqasqa ancha allinmi qan wiraqochaykuq rikusqayki hinapas, ichaqa ununmi mana allinchu, chaymi hallp'apas mana rurunchu, nispa. 20Eliseotaq nirqan: –Huk mosoq p'ukupi kachita churaykuspa apamuwaychis, nispa. Hinan paykunaqa aparqanku. 21Eliseotaq unu pukyuman rispa kachiwan hich'aykuspa nirqan, Señor Diosmi nin: Ñoqan kay unu pukyuta ch'uyanchani, kunanmantaqa manan wañuypas mana ruruq hallp'apas kanqañachu, nispa. 22Chaymantapachan unuqa Eliseoq nisqanman hina allin kapurqan. 23Chay qhepatataq Eliseoqa Jericomanta Betelman rirqan. Ñanta wichashaqtintaq llaqtamanta waynachakuna lloqsimuspanku Eliseota k'amirqanku: –¡Yaw, p'aqla uma, lloqsiy kaymanta! ¡Yaw, p'aqla uma, lloqsiy kaymanta! nispanku. 24Eliseotaq qhepaman kutirispa qhawarirqan, hinan Señor Diospa sutinpi ñakarqan. Chaymantataq sach'a-sach'amanta iskay ukumarikuna lloqsirqamuspan chay waynachakunamanta tawa chunka iskayniyoqta llik'irqarirqan. 25Betelmantan Eliseoqa Carmelo orqoman rirqan, chaymantataq Samaria llaqtaman kutimpurqan.